Kekeliruan (Confusion)

Definisi

Apakah itu kekeliruan?

Kekeliruan adalah keadaan yang mana anda tidak mampu untuk berfikir sejelas atau secepat yang anda biasa lakukan. Anda mungkin terasa disorientasi, sukar untuk menumpukan perhatian, mengingat dan membuat keputusan. Dalam keadaan yang lebih teruk, ia dipanggil sebagai racauan/delirium

Apakah kebarangkalian kekeliruan?

Kekeliruan boleh menjejaskan pesakit pada mana-mana peringkat umur. Ia boleh diuruskan dengan mengurangkan faktor risiko anda. Sila berunding dengan doktor anda untuk maklumat lanjut.

Ketahui simptom-simptomnya

Apakah simptom-simptom kekeliruan?

Simptom-simptom kekeliruan yang biasa berlaku ialah:

Pemikiran yang tidak tersusun

Pertuturan yang tidak jelas atau berhenti terlalu lama sewaktu sedang bercakap

Pertuturan yang tidak kena mengena

Kurang cakna pada masa dan lokasi

Terlupa tugas sewaktu ia sedang dijalankan

Perubahan emosi secara mendadak seperti terasa terganggu secara tiba-tiba

Kelakuan yang pelik, agresif atau luar biasa

Tidak mampu menyelesaikan masalah atau melakukan tugas yang dulunya senang dilakukan

Tidak mengetahui di mana anda berada dan tidak mengenali ahli keluarga atau barang-barang kepunyaannya

Mempunyai kepercayaan yang salah (delusi)

Melihat, mendengar, merasa, bau atau perasaan yang sebenarnya tidak wujud (halusinasi atau ilusi)

Merasakan ada seseorang ingin menangkap atau mencederakan anda (paranoia)

Mungkin terdapat beberapa tanda atau simptom yang tidak disenaraikan di atas. Jika anda mempunyai sebarang kebimbangan tentang simptom-simptom tersebut, sila berjumpa dengan doktor anda.

Bila saya harus berjumpa doktor?

Anda harus menghubungi doktor sekiranya anda mengalami mana-mana perkara berikut bersama dengan simptom-simptom kekeliruan:

Pening

Jantung berdegup laju

Kulit berlengas

Demam

Sakit kepala

Menggigil

Pernafasan tidak sekata

Menghidap kencing manis

Selepas kecederaan kepala

Tidak sedarkan diri pada bila-bila masa

Ketahui puncanya

Apakah yang mengakibatkan kekeliruan?

Terdapat beberapa faktor yang boleh menyebabkan kekeliruan, daripada masalah kesihatan yang serius sehingga kekurangan vitamin. Namun intoksikasi alkohol adalah punca yang kerap berlaku. Sebab-sebab lain termasuk:

Konkusi. Konkusi adalah kecederaan otak yang berlaku akibat daripada trauma kepala. Ia boleh mengubah tahap kepekaan seseorang , penilaian, koordinasi dan pertuturan. Kekeliruan disebabkan konkusi mungkin boleh berlaku beberapa hari selepas kecederaan berlaku.

Dehidrasi . Tubuh anda kehilangan airsetiap hari melalui peluh, kencing dan fungsi tubuh badan yang lain. Sekiranya anda tidak menggantikan air yang mencukupi, anda akan mengalami dehidrasi. Ini akan menjejaskan elektrolit dalam badan yang menyebabkan masalah kepada  tubuh badan anda untuk berfungsi

Ubat. Ubat-ubatan tertentu boleh menyebabkan kekeliruan . Tidak mengambil ubat seperti yang diarahkan juga menyebabkaan kekeliruan. Kekeliruan adalah tanda paling lazim bagi komplikasi perubatan yang berkait dengan rawatan kanser. Kemoterapi , yang menggunakan bahan kimia untuk menghapuskan sel-sel kanser turut sama memusnahkan sel-sel sihat. Ia boleh merosakkan saraf anda, yang menjejaskan fungsi otak lalu menyebabkan kekeliruan.

Selain itu, kekeliruan boleh berpunca daripada pelbagai  faktor. Sebab-sebab berpotensi yang lain ialah:

Demam

Jangkitan

Gula dalam darah terlalu rendah

Penurunan suhu badan secara mengejut

Kemurungan

Ketoksikan alkohol dan dadah

Ketumbuhan otak

Penyakit bagi orang yang berumur, seperti kehilangan fungsi otak(nyanyuk/dementia)

Penyakit bagi orang yang sedia ada masalah neurologi seperti strok

Kekurangan tidur

Kekurangan oksigen (masalah paru-paru kronik)

Kekurangan nutrisi terutamanya niacin, thiamine atau vitamin B12

Sawan

Ketahui faktor risiko

Apakah yang meningkatkan saya kepada risiko kekeliruan?

Terdapat banyak faktor risikonya seperti:

Umur semakin bertambah (faktor risiko paling penting);

Masuk hosptital;

Pemulihan pasca pembedahan;

Penyalahgunaan dadah;

Alkoholisme;

Masalah otak

Memahami diagnosis dan rawatan

Maklumat yang diberikan bukan pengganti untuk sebarang nasihat perubatan. SILA berunding dengan doktor anda untuk maklumat lanjut.

Bagaimana kekeliruan didiagnos?

Doktor akan melakukan pemeriksaan fizikal dan bertanya tentang simptom-simptom anda. Dia akan bertanyakan soalan untuk mengetahui adakah pesakitnya tahu tarikh, masa dan lokasi. Soalan tentang penyakit-penyakit terkini atau yang masih berterusan juga akan ditanya.

Ujian yang mungkin dijalankan termasuklah

Ujian darah

Imbas CT kepala

Elektroenkefalogram (EEG)

Ujian status mental

Ujian neuropsikologi

Ujian air kencing

Bagaimana kekeliruan dirawat?

Rawatan bergantung kepada punca kekeliruan. Sebagai contoh, sekiranya jangkitan yang menyebabkan kekeliruan, merawat jangkitan akan menyelesaikan keadaan tersebut.

Perubahan gaya hidup dan kaedah pengubatan sampingan

Apakah perubahan gaya hidup dan kaedah pengubatan sampingan yang boleh digunakan ke atas kekeliruan?

Orang yang terkeliru tidak boleh dibiarkan bersendirian. Untuk tujuan keselamatan, pesakit mungkin memerlukan pengekangan fizikal.

Untuk membantu orang yang terkeliru;

Sentiasa memperkenalkan diri, tidak kira betapa baik dia mengenali anda.

Selalu ingatkan pesakit tentang lokasi dia berada.

Letakkan kalendar dan jam berdekatan dengan pesakit.

Bercakap tentang peristiwa-peristiwa terkini dan rancang aktiviti harian

Cuba untuk kekalkan suasana yang tenang dan sunyi

Untuk kekeliruan mengejut disebabkan gula rendah di dalam darah, pesakit seharusnya meminum minuman manis atau mengambil snek manis. Sekiranya kekeliruan melebihi 10 minit, hubungi doktor anda.

Sekiranya anda mempunyai sebarang pertanyaan, sila berunding dengan doktor bagi memahami rawatan terbaik untuk anda.


Rawatan Alternatif Untuk Penyakit Jantung

Selain perubatan moden, adakah rawatan jantung tradisional boleh dijadikan pilihan buat mereka yang menghidap masalah kesihatan ini?

Jika ya, apakah antara kaedah yang boleh dicuba? Baca selanjutnya untuk jawapan.

Untuk mendapatkan lebih banyak info tentang Kesihatan Jantung, sila dapatkannya
di sini.

Pilihan rawatan jantung tradisional

Sistem kardiovaskular anda boleh dipertingkatkan fungsinya melalui rawatan tradisonal atau disebut sebagai alternatif dan perubahan
gaya hidup
.

Diet yang sihat dan gaya hidup adalah penting dalam mengurangkan faktor risiko
serangan jantung
, dan ia juga penting untuk memastikan bahawa perubahan gaya hidup tidak akan mengganggu ubat-ubatan yang mungkin anda ambil.

Oleh itu, selalulah berbincang dengan profesional perubatan sebelum mencuba sebarang rawatan alternatif.

Rawatan alternatif tidak sesuai apabila gejala serangan jantung hadir kerana ia akan mengancam nyawa.

Simptom harus segera dirawat oleh penyedia perubatan kecemasan yang profesional.

Walaupun rawatan yang disenaraikan di bawah tidak digunakan semasa serangan jantung, ia boleh digunakan untuk mengurangkan risiko mengalami serangan jantung.

Rawatan-rawatan berikut  juga boleh menjadi sebahagian daripada pelan rawatan komprehensif selepas anda mengalami serangan jantung.

Meditasi

Penyelidikan telah menegaskan bahawa meditasi harian boleh melegakan tekanan dan menurunkan
tekanan darah
, yang merupakan dua faktor risiko utama untuk
penyakit arteri koronari
 dan serangan jantung.

Jenis meditasi yang boleh dianggap sebagai
rawatan tradisional masalah jantung
, termasuklah:

Meditasi kesedaran;

Meditasi berpandu;

Meditasi Mantra;

Qigong;

Tai Chi;

Yoga
.

Mana-mana jenis meditasi seperti di atas memberi manfaat untuk menurunkan tekanan jantung.

Walaubagaimanapun, anda tidak perlu mengikuti sebarang bentuk
meditasi
 secara khusus, anda mungkin hanya perlu duduk dengan selesa, tutup mata anda, kemudian membuat ulangan kata atau frasa selama 20 minit.

Tujuan kaedah ini adalah untuk menenangkan dan menenangkan fikiran anda serta membiarkan minda dan badan anda untuk berehat.

Rawatan jantung tradisional #Terapi pemakanan

Diet yang sihat adalah aspek penting dalam kesihatan jantung dan perlu untuk mencegah penyakit arteri koronari dan serangan jantung.

Secara amnya, diet yang sihat yang mempunyai pelan yang kaya dengan buah-buahan,
sayur-sayuran
, bijirin, dan protein tanpa lemak adalah cara yang berkesan untuk mengekalkan jantung yang sihat.

Kaedah ini juga bagi memastikan diri anda untuk menjauhi makanan yang diproses dan yang
tinggi lemak
 dan gula.

Persatuan Jantung Amerika (AHA) mengesyorkan untuk mengambil
asid lemak omega-3
 sekurang-kurangnya dua kali seminggu.

Omega-3 adalah sejenis lemak yang boleh mengurangkan risiko penyakit jantung.

Lemak ini boleh didapati daripada ikan air sejuk seperti herring, salmon, sardin, dan makarel.

Walau bagaimanapun, kebanyakan individu tidak mendapat asid lemak omega-3 yang cukup dalam diet mereka.

Suplemen Omega-3 boleh dipertimbangkan untuk diambil bagi memastikan pengambilan omega-3 yang mencukupi.

Tetapi ini harus di bawah pengawasan oleh seorang profesional perubatan, kerana dos yang tinggi dapat menyebabkan pendarahan.

Oleh itu, pastikan anda mengambil suplemen asid lemak dengan berhati-hati jika tubuh anda mudah lebam, mempunyai masalah pendarahan, atau mengambil ubat-ubatan yang mengganggu pembekuan darah seperti warfarin atau
aspirin.

Senaman secara kerap, antara rawatan jantung tradisional

Senaman juga sangat penting dalam mengekalkan kesihatan jantung, kerana ia membantu menurunkan tekanan darah, kolesterol, dan mengawal
berat badan.

Tiddak perlu melalui program senaman berat yang rumit. Hanya dengan aktiviti berjalan cepat selama 30 minit, lima kali seminggu akan membuat perbezaan yang ketara terhadap kesihatan anda.

Baca juga:

Bicaralah dengan profesional perubatan sebelum memulakan program latihan. Anda perlu pastikan jantung anda bersedia untuk senaman jika anda pernah mengalami serangan jantung sebelum ini.

Kesimpulannya, terdapat pelbagai perubahan gaya hidup mudah yang boleh anda lakukan untuk mencegah serangan jantung dan mengekalkan kehidupan yang sihat selepas serangan jantung.

Tetapi adalah penting untuk diingat bahawa rawatan jantung tradisional tidak boleh diaplikasikan jika anda mengalami atau mengesyaki mempunyai gejala serangan jantung.


Belum Cukup Tempoh, Tapi Ibu Bersalin Czer Hamil Kembali, Ini 4 Risiko Boleh Berlaku Pada Anda

Disebabkan masalah kesihatan atau ketakutan melahirkan secara semula jadi, maka sesetengah wanita memilih untuk bersalin dengan kaedah C-section.

Walau bagaimanapun, adakah ia lebih selamat berbanding kelahiran semula jadi? Menurut kajian terbaru di Australia, ibu yang melakukan
pembedahan C-section
 berulang mempunyai hasil yang lebih baik berbanding dengan wanita yang bersalin secara semula jadi.

Baca lebih lanjut tentang Kehamilan
 di sini.

Statistik terkini pada penurunan dalam VABC (Kelahiran vagina selepas cesarean)

Di United States, satu dalam tiga bayi dilahirkan melalui pembedahan Cesarean. Pada masa kini, sesetengah hospital tiada lagi menawarkan pilihan VABC.

Sesetengah syarikat insurans tidak lagi membayar untuk pilihan itu. Bagaimanapun, setiap jenis kaedah
kelahiran bayi
memberikan risikonya tersendiri.

Keputusan kajian

Kajian Australia dilakukan ke atas 2345 wanita hamil yang pernah mengalami pembedahan C-section dan dianggap merupakan calon sesuai untuk VABC. 1108 wanita dijadualkan untuk kelahiran C-section, sementara baki 1237 wanita dijadualkan untuk kelahiran VABC.

Bagaimanapun, kurang daripada separuh jumlah wanita yang mengalami
kelahiran vagina
, sementara selebihnya mengalami C-section elektif atau pembedahan kecemasan.

Terutamanya, terdapat dua kelahiran yang tidak dapat dijelaskan dalam kumpulan kelahiran vagina, sementara tiada bayi yang meninggal semasa kelahiran C-section.

Kadar kematian janin atau bayi atau kesan kesihatan yang serius sebelum dikeluarkan dari hospital adalah 2.4% dalam kumpulan VBAC, di mana ia hanya 0.9% dalam kumpulan terancang C-section.

Kesimpulannya, pakar penyelidik percaya bahawa C-section berulang elektif berkait dengan risiko yang lebih rendah secara drastik untuk kedua-dua ibu dan bayi.

Beberapa risiko C-section berulang

Meskipun dikatakan lebih selamat, C-section berulang membawa risikonya sendiri, antaranya:

Tisu parut pada rahim dan kawasan berhampiran:
 Selepas setiap pembedahan abdomen, tisu yang kelihatan berparut (perekatan) terbentuk. Parut yang tebal boleh membuatkan kelahiran sukar dan memanjangkan lagi proses

Kecederaan pada pundi dan usus:
 Parut yang terbentuk selepas pembedahan C-section sebelumnya boleh mengikat pundi kencing kepada uterus. Ia juga boleh menyebabkan penghalangan usus kecil

Pendarahan teruk:
 C-section berulang boleh membawa kepada pendarahan berlebihan pada wanita hamil. Ini boleh menjurus kepada peningkatan keperluan untuk membuang rahim bagi menghentikan pendarahan yang banyak. Menurut satu kajian, risiko
histerektomi
 meningkat daripada 0.65 peratus selepas C-section pertama, kepada 2.41 peratus selepas C-section keempat

Masalah dengan plasenta:
 Apabila anda menjalani terlalu banyak C-section, terdapat beberapa masalah boleh berlaku kepada
plasenta
. Contohnya, plasenta menempel terlalu dalam ke dinding rahim atau ia boleh jadi sebahagian atau sepenuhnya melindungi pintu utama serviks. Menurut kajian, risiko
plasenta accreta
 meningkat dari 0.24 peratus selepas pembedahan keempat C-section. Oleh itu, berhati-hati dengan risiko sebelum membuat keputusan untuk melahirkan bayi melalui kaedah ini


Kegagalan Buah Pinggang Merupakan Penyakit Serius! Kenali Simptom, Punca Dan Rawatan Ini

Kegagalan buah pinggang atau turut dikenali dengan nama
end-stage renal disease
 (ESRD) merupakan tahap terakhir penyakit ginjal kronik. Buah pinggang dikatakan gagal apabila hampir 85-90% daripada fungsinya telah hilang.

Kadangkala, kegagalan buah pinggang boleh menjadi kondisi yang berlaku secara sementara. Namun, penyakit ini juga boleh menjadi kronik jika dibiarkan tanpa rawatan dalam satu jangka masa yang panjang.

Ada banyak rawatan yang boleh dilakukan seperti dialisis dan pemindahan buah pinggang yang dapat membantu pesakit untuk terus hidup seperti biasa.

Sukar untuk mengesan simptom kegagalan buah pinggang kerana gejalanya hanya akan muncul ketika penyakit telah memasuki fasa akhir.

Untuk mendapatkan lebih banyak info tentang Penyakit Buah Pinggang, sila dapatkannya
di sini.

Tanda-tanda kegagalan buah pinggang

Buah pinggang sihat mempunyai pelbagai fungsi. Organ inilah yang membantu mengeluarkan segala toksin dan bahan buangan dari darah keluar melalui badan manusia.

Selain itu, buah pinggang juga bertanggungjawab memberi keseimbangan terhadap garam dan mineral di dalam darah seperti kalsium, fosforus, sodium dan potasium.

Bukan itu sahaja, ia juga menghasilkan hormon yang membantu mengawal tekanan darah, membuat sel darah merah dan tulang supaya kekal sihat.

Apabila buah pinggang mengalami kerosakan, kita akan jatuh sakit dalam masa yang pantas disebabkan ia tidak lagi mampu untuk melakukan tugasnya seperti biasa.

Pada awalnya, kebanyakan pesakit tidak akan menunjukkan sebarang simptom yang menandakan mereka mengalami kegagalan buah pinggang.

Walau bagaimanapun, ada juga yang mengalami beberapa simptom seperti:

Rasa letih yang keterlaluan.

Perut rasa kurang selesa.

Muntah-muntah.

Sukar untuk fokus.

Bengkak pada kawasan tangan atau buku lali.

Kerap ke tandas.

Kekejangan otot.

Kulit kering dan gatal-gatal.

Tidak ada selera makan.

Rasa metalik pada makanan.

Jika mempunyai simptom seperti yang digariskan di atas,
 mungkin anda sedang mengalami
masalah buah pinggang yang serius.

Pengesanan awal dapat membantu pesakit buah pinggang untuk memperlahankan kerosakan yang berlaku pada organ tersebut.

Ini dapat meningkatkan jangka hayat organ tersebut dan elak mengalami kegagalan pada masa akan datang.

Selain itu, kegagalan buah pinggang mungkin menunjukkan tanda berbeza mengikut individu.

Apabila pesakit telah memulakan rawatan, simptom dapat dikurangkan dan pesakit akan rasa lebih baik dari segi fizikal dan mental.

Punca kegagalan buah pinggang

Dalam kebanyakan kes, kegagalan buah pinggang berlaku apabila pesakit mempunyai masalah kesihatan lain.

Masalah ini boleh berlaku disebabkan kecederaan fizikal atau penyakit seperti diabetes, tekanan darah tinggi dan banyak lagi.

Namun, ia juga boleh berlaku disebabkan penyakit lain seperti:

Penyakit autoimun seperti lupus dan IgA nephropathy.

Penyakit genetik seperti
polycystic kidney
 disease.

Sindrom nefrotik.

Masalah saluran urin.

Walau bagaimanapun, buah pinggang juga boleh berhenti berfungsi secara tiba-tiba. Keadaan ini turut dikenali dengan nama kecederaan buah pinggang akut (
acute renal failure
).

Ada banyak perkara yang boleh menyebabkan kecederaan buah pinggang akut, antaranya adalah:

Sakit jantung.

Penyalahgunaan dadah.

Pengaliran darah yang tidak mencukupi ke dalam buah pinggang.

Masalah saluran urin.

Tetapi, kegagalan buah pinggang jenis ini selalunya tidak bersifat kekal. Buah pinggang boleh menjadi normal semula setelah
pesakit melakukan rawatan yang sepatutnya.

Rawatan untuk kegagalan buah pinggang

Ada banyak perkara yang perlu dititik beratkan sebelum memilih rawatan untuk buah pinggang yang gagal berfungsi. Ini termasuklah umur, gaya hidup dan tahap kesihatan anda ketika menerima rawatan.

Ada dua rawatan untuk pesakit yang mengalami kegagalan buah pinggang iaitu dialisis dan pemindahan buah pinggang. Kedua-dua rawatan dapat membantu mengurangkan simptom yang dialami pesakit.

1.
Dialisis

Rawatan ini dapat membantu badan menapis darah
.
 Terdapat dua jenis dialisis, hemodialisis atau peritoneal dialisis.

Rawatan hemodialisis memerlukan pesakit membersihkan darah menggunakan mesin di hospital atau klinik dialisis 3 atau 4 hari seminggu.

Peritoneal dialisis pula membersihkan darah melalui cara yang berbeza iaitu dengan penggunaan kateter dan larutan dialisis. Kadangkala, pesakit boleh melakukan rawatan ini sendiri di rumah.

2.
Pemindahan buah pinggang

Melalui pembedahan, doktor akan menggantikan buah pinggang yang gagal berfungsi dengan organ yang sihat.

Buah pinggang sihat ini datang daripada seorang penderma organ yang mungkin sahabat atau ahli keluarga pesakit, dan mungkin juga daripada penderma yang telah meninggal dunia.

Walau bagaimanapun, ada juga pesakit yang menghidap kegagalan buah pinggang namun tidak mahu melakukan sebarang rawatan. Mereka ini perlukan pemantauan yang rapi daripada doktor dan terus mengambil ubat-ubatan yang bersesuaian untuk kekal sihat.

Selain itu, mereka juga perlu mengikut diet ketat dan melakukan
perubahan gaya hidup yang bersesuaian.

Langkah pencegahan

Kegagalan buah pinggang yang berlaku akibat penyakit mungkin tidak dapat dielakkan atau dipulihkan.

Walau bagaimanapun, banyak perkara yang boleh pesakit lakukan untuk mengekalkan fungsi buah pinggang yang ada sekarang untuk jangka masa yang lebih panjang.

Sebagai contoh:

1.
Pilih makanan rendah potasium

Ahli dietetik mungkin mencadangkan agar pesakit mengambil makanan rendah potasium.

Oleh itu, elakkan mengambil makanan tinggi potasium seperti pisang, oren, tomato dan sayur bayam.

Namun anda boleh memilih sayur-sayuran rendah potasium seperti buah epal, kubis bunga, cili, anggur dan strawberi.

2.
Elak makanan tinggi garam

Untuk elakkan daripada terus membebankan buah pinggang, anda disarankan memilih  makanan rendah garam.

Ini kerana, banyak makanan yang terdapat di kedai mempunyai kandungan garam yang tinggi seperti snek, makanan segera dan daging yang diproses.

Jika boleh, kurangkan pengambilan makanan sebegini untuk elakkan penyakit buah pinggang pada masa hadapan.

3.
Kurangkan pengambilan fosforus

Fosforus merupakan sejenis mineral yang boleh didapati di dalam makanan seperti kekacang dan roti bijirin penuh. Untuk pengetahuan anda, pengambilan fosforus terlalu banyak boleh melemahkan tulang dan menyebabkan kegatalan.

Bertanyakan kepada doktor atau ahli dietetic untuk mengehadkan pengambilan fosforus dalam kehidupan seharian.

Selain cadangan di atas, anda juga boleh:

Pastikan gula dalam darah terkawal jika anda mempunyai diabetes.

Elakkan merokok.

Pastikan tekanan darah normal.

Pantau fungsi buah pinggang dengan bantuan doktor.

Kesimpulan

Jika anda ataupun orang di sekeliling mempunyai
simptom
 buah pinggang gagal berfungsi, pastikan anda berhubung dengan doktor secepat mungkin.

Pesakit kegagalan buah pinggang mungkin akan mengalami masalah untuk menyesuaikan diri pada awalnya.

Malah, rawatan seperti dialisis juga mungkin sukar untuk dilakukan jika pesakit baru sahaja didiagnosis dengan kegagalan buah pinggang. Mereka mungkin perlukan masa untuk menyesuaikan diri dengan kebergantungan kepada rawatan.

Selain itu, pesakit juga mudah rasa stres dan alami depresi disebabkan keadaan kesihatan mereka. Dua faktor ini boleh menyebabkan penyakit tersebut jadi semakin teruk dan sukar untuk diuruskan.

Oleh itu, pastikan anda berjumpa doktor untuk mendapatkan nasihat lanjut kerana pesakit boleh hidup selesa jika melakukan rawatan secara berdisiplin.


Disahkan Kanser Testis, Apa Perlu Anda Lakukan? Terdapat 3 Cara Merawat!

Rawatan kanser testis dibuat melalui pemeriksaan fizikal dan beberapa ujian terlebih dahulu.

Kadangkala,
 pesakit sendiri yang menemui kanser tersebut
 apabila merasakan ketidakselesaan atau bengkak pada buah zakar.

Persoalannya, bagaimana cara merawat kanser testis?

Untuk menentukan sama ada ketulan pada buah zakar itu ialah kanser testis atau tidak, doktor mungkin akan melakukan:

Ultrasound
. Gelombang bunyi digunakan untuk membentuk imej skrotum dan testis. Ujian ini membantu doktor mengenal pasti bentuk, tekstur, dan lokasi ketulan terbabit.

Ujian darah
. Kanser akan merembeskan penanda kanser yang boleh dikesan dalam darah. Kadar yang tinggi meningkatkan kebarangkalian kanser.

Pembedahan membuang testis
. Jika doktor merasakan bahawa anda mempunyai kanser, pembedahan untuk membuang testis mungkin dilakukan dan diperiksa menggunakan mikroskop. Jika hanya sebahagian daripada testis sahaja yang diambil, terdapat risiko sel kanser merebak (jika benar-benar kanser).

Apakah rawatan kanser testis?

Apabila doktor sudah mengesahkan diagnosis kanser testis, langkah seterusnya sudah tentu ialah rawatan kanser testis.

Bergantung kepada jenis dan tahap kanser,
 pilihan cara merawat kanser testis yang ada
 ialah:

Pembedahan

Radioterapi

Kemoterapi

Jenis paling kerap berlaku ialah kanser germ cell (seminoma) dan ia juga secara amnya lebih kurang agresif berbanding jenis lain.

Selain jenis dan tahap, kesihatan dan pilihan anda juga akan diambil kira dalam menentukan rawatan kanser testis.

Rawatan kanser testis #1. Pembedahan

Pembedahan melibatkan pembuangan testis (satu atau kedua-duanya) dan nod limfa berhampiran.

Jika pembedahan ialah satu-satunya rawatan yang dijalani, Pemeriksaan dan ujian susulan akan dibuat untuk mengesan jika kanser datang semula.

Kesuburan masih terpelihara jika hanya satu testis dibuang
.

Bagi kes yang melibatkan dua testis (sangat jarang), sperma mungkin akan diambil dan disimpan sebelum pembedahan untuk kegunaan masa hadapan.

#2. Radioterapi

Pancaran tenaga berkuasa tinggi digunakan untuk membunuh sel kanser.

Semasa prosedur dijalankan, pesakit perlu baring di atas meja dan mesin khas yang memancarkan tenaga tersebut berpusing mengelilingi pesakit.

Radioterapi mungkin diberikan sebagai rawatan tunggal atau selepas pembedahan.

Kesan sampingan yang boleh berlaku termasuk mual, badan letih, dan merah-merah pada kulit.
Kualiti sperma dan kesuburan mungkin akan terjejas
.

Sila berbincang dengan doktor sebelum memulakan rawatan.

#3. Kemoterapi

Kaedah ini pula menggunakan ubat-ubatan untuk membunuh sel kanser.

Ia juga mungkin diberikan sebagai rawatan kanser testis tunggal atau selepas pembedahan.

Kesan sampingan yang boleh berlaku bergantung kepada jenis ubat yang diambil.

Perbincangan dengan doktor sebelum terapi dapat membantu pesakit menghadapi rawatan dengan lebih bersedia.

Kanser testis ialah antara kanser paling mudah dirawat
 dengan peratusan sembuh yang tinggi.

Jangan putus asa dan teruskan perjuangan anda untuk mencari rawatan kanser testis!


8 Tip Turun Berat Badan selepas Bersalin

Siapa yang tidak mahu kekal langsing selepas bersalin bukan? Jika anda sedang mencari tips kurus selepas bersalin, inilah tempatnya!

Semasa hamil, ibu mudah untuk naik berat badan, menyebabkan mereka
hilang keyakinan diri untuk bertemu dengan orang ramai.
 Selepas bersalin pula, kebanyakan ibu akan mendapat semula bentuk tubuh asal mereka.

Akan tetapi, bukan mudah untuk ibu baru bersalin turun berat badan. Bagi ibu yang mengalami masalah untuk mendapatkan semula tubuh idaman, tips kurus selepas bersalin di bawah mungkin boleh membantu:

8 Tips kurus selepas bersalin

Tip kurus 1. Jangan paksa diri untuk diet ketat

Selepas melahirkan bayi, kesihatan anda masih belum pulih sepenuhnya. Jadi, anda perlu menambah lebih nutrien bagi meningkatkan keadaan kesihatan anda.

Jika anda memaksa diri untuk menjalani diet yang ketat, dengan harapan anda mendapat semula bentuk tubuh anda seperti sebelum hamil, anda mungkin akan
mengalami kekurangan keperluan nutrien.

Ini akan membahayakan kesihatan anda dan juga menjejaskan pengeluaran susu badan. Anda sepatutnya
memilih makanan berkhasiat
 seperti rumpai laut, terung, tomato, kubis bunga, kubis dan makanan seimbang lain setiap hari.

Tip kurus 2. Makan bertih jagung

Bertih jagung adalah snek yang ideal untuk melawan rasa mengidam anda.

Walau bagaimanapun, anda perlu mencari bertih jagung yang bebas garam kerana
pengambilan garam yang berlebihan
 memberikan kesan yang negatif kepada kesihatan anda ketika ini.

Tip kurus 3. Kunyah gula-gula getah

Gula-gula getah tanpa gula
 bukan sahaja membantu ibu untuk mengurangkan tekanan dan menyegarkan nafas, bahkan juga membantu mereka mengawal rasa lapar dan selera makan.

4. Senaman ringan tetapi berterusan

Bersenam adalah baik untuk kesihatan dan berat badan anda. Walau bagaimanapun, anda hanya boleh
melakukan senaman ringkas
 terutama pada minggu terawal selepas bersalin.

Jika dilakukan dengan kerap dan berterusan, anda akan dapat merasai perubahan pada badan anda.

5. Cukup tidur

Mendapat tidur secukupnya setiap hari
 adalah perkara yang amat penting buat ibu selepas bersalin.

Tidur yang mencukupi bukan sahaja membantu membekalkan tenaga kepada tubuh anda, tetapi juga membantu memulihkan sel dan tisu yang rosak dengan cepat.

Jika anda cukup tidur, anda akan kurang rasa hendak makan, sekali gus membantu mengurangkan lemak pada perut anda. Tidur selama 8 jam sehari boleh membantu merehatkan minda anda dan membebaskan tekanan.

6. Makan sarapan pagi

Salah satu tips kurus selepas bersalin yang sering dilupakan ialah makan sarapan!
Sarapan pagi juga adalah hidangan penting untuk memulakan hari anda.

Ia bukan sahaja membekalkan tenaga untuk tubuh berfungsi dengan berkesan, bahkan juga membantu mengawal jumlah makanan yang anda ambil sepanjang hari.

Pun begitu, anda perlu makan sarapan pagi kira-kira 30 minit selepas anda bangun tidur. Jangan ambil sarapan selepas jam 9 pagi.

7. Makan dalam bahagian kecil

Ibu yang ingin menurunkan berat badan adalah dinasihatkan untuk makan dalam kuantiti yang kecil sepanjang hari. Berbanding makan 3 bahagian besar hidangan setiap hari, anda disarankan untuk makan sebanyak 5-6 kali tetapi dalam kuantiti sedikit.

Makan seperti ini dapat membantu anda mengelak daripada mengambil terlalu banyak makanan pada setiap kali hidangan.

Selain itu, cara ini juga dapat memudahkan makanan dicerna dalam tubuh anda. Makan dalam bahagian kecil juga boleh melawan
rasa teringin anda terhadap makanan ringan.

8. Kunyah makanan perlahan-lahan dan lambat

Percaya atau tidak, makan perlahan-lahan dan lambat boleh membantu anda menurunkan berat badan. Ini merupakan salah satu tips kurus selepas bersalin yang mudah untuk anda lakukan.

Satu kajian mendapati bahawa mengunyah makanan perlahan-lahan boleh membuatkan anda kurang lapar satu jam selepas itu.

Selain itu, memperlahankan kunyahan anda juga boleh membantu menurunkan pengambilan tenaga, sekali gus melawan rasa lapar anda dan meningkatkan keseronokan anda menikmati hidangan.


Kreatif Habis Bila Anak Berkarya, Mama, Ini 5 Cara Hilangkan Kesan Conteng Dinding, BERKESAN!

Antara
tingkah laku si kecil
 yang boleh menduga kesabaran ibu bapa adalah apabila anak conteng dinding. Pening kepala dibuatnya untuk mencari cara hilangkan conteng di dinding.

Jika itu situasi yang sering anda alami, teruskan membaca artikel ini untuk mengetahui kaedah terbaik serta petua untuk mengatasinya daripada berulang lagi.

Untuk mendapatkan lebih banyak info tentang Keibubapaan, sila dapatkannya
di sini.

Cara hilangkan conteng di dinding

Secara amnya, petua yang dikongsikan ini dapat membantu mencuci kesan contengan krayon, pen lakaran,
ball pen
 dan pensel pada dinding. Bahkan kaedah di bawah juga tidak akan menyebabkan cat dinding tertanggal.

Tetapi untuk mendapatkan kepastian, anda boleh mencubanya di sudut dinding terlebih dahulu.

1. Cecair pencuci pinggan, bantu hilangkan kesan anak conteng dinding

Campurkan 4-5 titis cecair pencuci pinggan mangkuk ke dalam bekas berisi
air suam.
 Kemudian rendamkan span di dalam larutan dan lapkan dinding anda dengannya.

Selepas itu, bilaskan dinding dengan kain bersih yang direndam dalam air biasa. Akhir sekali, jangan lupa untuk mengelap bahagian yang dicuci ini dengan
kain kapas
 kering.

Jangan lupa untuk melapik kain buruk bagi mengelakkan titisan air menitik ke lantai. Ia boleh menyebabkan lantai licin dan mengakibatkan kemalangan tidak diingini.

2. Pembersih kaca

Anda ingin mencuba menghilangkan kesan contengan di dinding menggunakan cecair
glass cleaners
?

Apa yang perlu anda lakukan adalah untuk menyembur sedikit cecair pembersih ini pada
dinding yang diconteng
 dan biarkan larutan tersebut untuk tempoh selama 20 minit.

Tindakan ini akan membuatkan kesan contengan lebih mudah ditanggalkan dengan hanya mengelap menggunakan kain bersih.

3. Ubat gigi

Untuk petua ini, perkara pertama adalah menggunakan
ubat gigi
 putih biasa dan bukannya ubat gigi berasaskan gel atau berwarna. Ini kerana jika anda menggunakan selain yang berwarna putih, ia hanya akan menyebabkan dinding bertambah teruk.

Apa yang perlu anda lakukan hanyalah memicit pes pada berus dan gosokkan pada dinding. Anda akan mendapati kesan
anak conteng dinding rumah
 akan hilang secara perlahan-lahan.

Cara hilangkan conteng di dinding #4.
 Baking soda

Campurkan satu cawan
baking soda
 dengan secawan air untuk menghasilkan pes. Kemudian sapukan campuran ini pada dinding dan biarkan selama lebih kurang dua minit.

Selepas itu, gosok pes dengan span lembap dan cuci sisa pes
menggunakan air sabun.

Hilangkan kesan anak conteng dinding #5. Cuka

Cuka putih
 adalah bahan di rumah yang boleh digunakan untuk pelbagai keadaan, sama ada untuk memasak mahupun bagi mencuci
baju sekolah anak
.

Jika anda ingin mencuba petua ini, campurkan cuka dengan air. Kemudiannya celupkan berus atau kain ke dalam campuran dan gosok pada dinding yang diconteng.

Baca juga:

Petua atasi anak conteng dinding

Kini anda sudah mengetahui
cara hilangkan kotoran di dinding
 hasil
kreativiti si kecil
. Berikut pula dikongsikan tip untuk atasi masalah menconteng dinding agar tidak berulang:

1. Wujudkan dinding khas

Anda boleh melarang anak conteng dinding. Tetapi bukankah lebih bagus jika anda memberikan anak alternatif.

Ini kerana agak sukar sebenarnya untuk terus mengharapkan si kecil berhenti menconteng dalam sekelip mata. Namun ia boleh disalurkan dengan cara yang betul. Bagaimana?

Sediakan
dinding khas di rumah
, sama ada kertas carta besar atau mengecat dinding dengan cat papan tulis, bagi membolehkan
mereka melukis
, mencont
eng atau menghasilkan apa sahaja yang diingini.

Jadi, setiap kali mereka menconteng di dinding, lebih mudah untuk membersihkannya.

2. Sediakan krayon mudah dicuci, tip atasi anak conteng dinding

Berikan anak warna krayon yang jenis boleh dibasuh. Jadi setiap kali anak mencipta karya kreatif di dinding, anda boleh kekal tenang kerana ia boleh dihilangkan nanti.

3. Saluran menzahirkan kreativiti

Jangan sekat kreativiti anak, sebaliknya berikan mereka saluran lain untuk menzahirkan bakat terpendam!

Contohnya, jika anda membawa mereka
ke panta
i, ajak mereka untuk melukis di atas pasir. Idea lain adalah untuk memberikan anak bermain warna air dan mencontengnya di jubin semasa
waktu mandi.

4. Luahkan kekecewaan

Antara petua untuk mengatasi tabiat anak suka menconteng ini adalah dengan meluahkan kekecewaan yang dirasai secara berhemah. Usah memarahi atau menengking anak!

Biarkan anak mengetahui tidak salah untuk melukis atau menconteng, cuma mereka perlu menggunakan kaedah yang betul, seperti melukis di kertas lukisan.

Akhir kata

Kesabaran merupakan kunci paling utama apabila bercakap mengenai hal yang melibatkan anak-anak.

Anda mungkin akan menjadi hilang sabar apabila si kecil tetap menconteng dinding walaupun telah dinasihat dan ditegur berulang kali. Tetapi jangan mudah melenting!

Sebagai alternatif, mungkin anda boleh memberitahu anak bahawa tempat terbaik untuk melukis adalah pada kertas dan bukannya dinding. Jangan lupa untuk sediakan buku atau kertas buat anak untuk mereka melukis.

Namun ketahuilah, menconteng sebenarnya adalah amat penting bagi
perkembangan anak
.
 Ia membantu meningkatkan koordinasi tangan-mata, mengasah kreativiti dan meningkatkan kemahiran motor si kecil.


Arahan Untuk Majikan, Beri Cuti Bergaji Kepada Suspek COVID-19!

Untuk mendapatkan lebih banyak info tentang coronavirus di Malaysia, sila dapatkannya
 di sini
.

Dalam kegawatan menghadapi wabak virus novel korona (COVID-19), terdapat majikan yang sukar untuk memberikan cuti kepada mereka yang mengalami simptom selesema. Alasan yang diberikan adalah selesema bukanlah satu simptom yang teruk sehingga perlu diberikan cuti bergaji.

Ada pula majikan yang tidak memberikan peluang langsung kepada pekerja yang mengalami simptom selesema untuk datang kerja. Mereka khuatir akan wabak yang melanda dan menganggap kesemua penyakit selesema disebabkan oleh virus novel korona.

Statistik di Malaysia adalah seperti berikut:

[covid_19]

Hakikatnya bukan semua selesema adalah disebabkan jangkitan virus korona. Tiada siapa yang tahu puncanya melainkan pesakit telah melalui pemeriksaan ujian makmal.

Bagi melindungi hak pekerja, Kementerian Sumber Manusia (KSM) telah mengusulkan garis panduan khas buat majikan bagi menangani penyebaran wabak virus novel korona.

Baca artikel ini untuk mengetahuinya dengan lebih lanjut.

Fahami konsep mudah, bukan semua selesema disebabkan jangkitan virus novel korona

Setiap individu perlu memahami konsep mudah ini.
Selesema boleh disebabkan oleh pelbagai jenis virus
 termasuklah
rhinovirus, influenza, parainfluenza virus
dan
coronavirus
. Simptom selesema pada seorang individu yang tidak mempunyai sebarang kontak dengan pesakit virus novel korona adalah bukan berpunca daripada virus tersebut.

Bayangkan, jika anda terlalu panik dengan situasi semasa hingga menghalang kedatangan pekerja ke tempat kerja, anda perlu ingat sesuatu.
Mereka yang dijangkiti oleh virus tersebut boleh tidak menunjukkan sebarang simptom
 dan mempunyai potensi untuk menyebarkannya kepada individu lain.

Oleh sebab itulah terdapat prosedur yang memerlukan kuarantin 14 hari bagi mereka yang baru pulang dari wilayah Hubei atau mereka yang berisiko terdedah kepada individu berjangkit. Selesema yang dialami oleh pekerja tidak diketahui akan puncanya, maka, tindakan menghalang mereka untuk datang bekerja dilihat sebagai satu tindakan tidak relevan.

Baca juga:

Apa yang syarikat seharusnya lakukan dalam situasi sebegini?

Pastikan pekerja anda mendapatkan pemeriksaan kesihatan dan rawatan serta kos ditanggung oleh syarikat itu sendiri. Jika tiada halangan atau perintah kuarantin daripada pegawai kesihatan, berikan mereka ruang dan peluang untuk hadir ke tempat kerja seperti biasa.

Majikan seharusnya menggalakkan
pengamalan langkah pencegahan bagi mengelakkan virus selesema merebak
. Ya, semua virus selesema, bukan sahaja virus novel korona kerana hakikatnya, semua jangkitan virus berisiko untuk memberikan komplikasi kepada pesakit.

Sediakan topeng muka, pastikan sabun pencuci tangan sentiasa tersedia dan jangan teragak-agak untuk memberikan cuti sakit kepada mereka yang mengalami simptom selesema.

Praktis ini dilihat sebagai langkah terbaik bagi mencegah penularan virus novel korona di samping meningkatkan motivasi pekerja untuk berusaha dengan lebih baik.

Galakkan majikan untuk beri cuti bergaji bagi mencegah penularan wabak virus novel korona

Penulis tidak hairan jika Kementerian Sumber Manusia (KSM) dihujani dengan pelbagai jenis persoalan daripada persatuan majikan berkaitan dengan wabak yang melanda.

Walaupun kita tidak perlu risau memandangkan
virus tersebut tidak sebahaya virus korona yang lain seperti SARS-CoV
 dan
MERS-CoV
, namun tindakan mengambil mudah juga tidak membantu dalam merencatkan penularan wabak itu.

Jabatan Tenaga Kerja Semenanjung Malaysia telah mengutarakan isu ini kepada KSM. Ia terutamanya berkaitan dengan pekerjaan yang berisiko tinggi untuk mendapat jangkitan seperti pegawai perubatan, jururawat dan pekerja hospital yang lain.

KSM telah menggariskan 5 tindakan yang boleh diambil oleh majikan:

Majikan perlu mengarahkan pekerja yang menunjukkan simptom untuk menjalani pemeriksaan perubatan oleh doktor yang berdaftar. Perbelanjaan seharusnya ditanggung oleh majikan.

Sama ada pekerja tersebut dikuarantin di rumah atau di hospital, majikan perlu memberikan cuti sakit berbayar sepanjang tempoh kuarantin.

Jika terdapat perintah kuarantin daripada doktor berdaftar, gaji penuh perlu diberikan kepada pekerja tersebut. Bagi pekerja pula, perintah kuarantin tersebut perlu dianggap sebagai kewajipan rasmi dan mereka perlu akur untuk tidak datang bekerja.

Jika tiada perintah kuarantin dikeluarkan oleh doktor berdaftar, majikan tidak boleh menghalang pekerja untuk datang ke tempat kerja. Walau bagaimanapun, majikan boleh menawarkan cuti sakit berbayar kepada mereka yang menunjukkan simptom selesema.

Semasa tempoh kuarantin, cuti yang diambil tidak boleh dikira sebagai cuti tahunan atau cuti tanpa gaji.

Penduduk negara lain cemburu kementerian buat garis panduan beri cuti bergaji

Semenjak bermulanya wabak virus novel korona, pelbagai isu ditimbulkan di negara kita. Dari
berita dan fakta palsu
, kemasukan pelancong China berkeputusan positif virus korona sehinggalah isu majikan menghalang pekerja untuk datang ke tempat kerja jika mereka mengalami simptom selesema; namun, kesemua ini telah diuruskan dengan baik.

Kementerian Kesihatan Malaysia (KKM) telah mendapat pujian bukan sahaja daripada rakyat tempatan malah antarabangsa dalam mengawal jangkitan virus novel korona ini daripada terus menular.

Apabila ciapan berkenaan dengan garis panduan majikan terhadap virus novel korona yang memberikan cuti bergaji telah tular, ia telah dikongsikan oleh pengguna
Twitter
dari negara lain. Langkah tersebut dilihat sebagai tindakan yang wajar diambil oleh semua negara dalam usaha untuk membasmi wabak virus tersebut.

Baca juga:

Nak Kekal Produktif? Ikut 5 Tip Efektif Kerja Dari Rumah Di Musim COVID-19!

PKP Tambah Lagi 14 Hari, Ikut 7 Langkah Penjagaan Diri Ini Di Rumah – #3 Paling PENTING

Pengguna
Twitter
dari negara matahari terbit telah menyifatkan tindakan KSM sebagai
tindakan yang prihatin terhadap hak kebajikan rakyat di Malaysia
. Perbandingan dibuat dengan tanah air mereka sendiri. Mereka menganggap usaha kerajaan Jepun dalam menyekat penularan virus novel korona agak memalukan seolah-olah jangkitan tersebut boleh berlalu seperti musim hujan.

Kini (setakat 18 Februari 2020),
 angka kes positif global telah melangkaui 70,000 individu dan di Malaysia, seramai 22 kes positif
 telah dilaporkan dan dikuarantin. Tanpa langkah dan usaha pencegahan daripada pihak kerajaan berserta dengan komitmen daripada setiap individu, agak sukar untuk wabak ini dibendung.

[mc4wp_form id=’115319″]

Konklusi

Majikan seharusnya menggalakkan pekerja yang sakit untuk menjalani pemeriksaan kesihatan dan mengambil cuti sakit jika perlu.

Hak pekerja perlu dijaga dan jika perintah kuarantin dikeluarkan, majikan perlu memberikan cuti sakit berbayar kepada individu terbabit. Semoga usaha untuk menyekat kemaraan wabak ini dapat dilakukan dengan baik.

https://www.facebook.com/HelloDoktorMY/videos/2789383271108165/

#HelloHealthGroup, #hellodoktor, #HelloHealthCoronaVirus

Baca juga:

Virus Korona Boleh Tersebar Dalam Jarak 2 Meter – Betul Ke?

Betul Ke Sayur Kangkung Boleh Ubati Wabak Virus Korona Baharu?

Pakai Topeng Muka Dalam Kapal Terbang TINGKAT Risiko Jangkitan Virus Korona?

Ini Punca Kenapa Wabak Virus Korona Baharu SUKAR Dibendung

5 Cabaran Yang Seluruh Dunia Terpaksa Tempuh Kerana Wabak Virus Korona


Tak Selesa Sebab Perut Kembung? Ini Cara Atasinya Dalam Masa 5 Minit!

Masalah perut kembung boleh berlaku kepada semua orang. Hello Doktor ada cara
mengeluarkan angin
 di perut dengan cepat ini, pastinya dapat memberikan kelegaan.

Teruskan pembacaan anda untuk mengetahui lebih lanjut mengenainya.

Untuk mendapatkan lebih banyak info tentang Sistem Penghadaman, sila dapatkannya
di sini.

Masalah perut kembung

Kembung adalah apabila perut berasa penuh dan menyebabkan ketidakselesaan, digambarkan seperti mempunyai belon di dalam perut.

Perut berangin dan kembung ini boleh terjadi disebabkan pelbagai punca seperti anda
makan terlalu cepat
, makan terlalu sedikit atau terlalu banyak serat,
pengambilan garam
 berlebihan, kurang air dalam badan, sembelit atau disebabkan PMS.

Tidak kira apa jua penyebabnya, gejala kembung ini yang dialami akan membuatkan anda ingin menghilangkannya, betul tak?

Cara mengeluarkan angin di perut dengan cepat

Pelbagai saranan daripada pakar tentang makanan dan minuman yang dapat
menghilangkan kembung
.

Namun ada tip lebih mudah untuk menyingkirkan ketidakselesaan perut kembung dengan segera, iaitu melalui teknik regangan badan!

Ya, anda
mungkin terkentut
. Tetapi itu apa yang diperlukan tubuh ketika kembung.

Apa yang anda perlukan hanyalah tikar senaman dan bersedia untuk
mengeluarkan angin
!

Bahagian 1. Posisi melepaskan angin

Seperti namanya ia merupakan cara mengeluarkan angin di perut dengan cepat.

Apa yang perlu anda lakukan adalah berbaring secara menelentang dan menarik lutut ke dada dengan kedua-dua tangan.

Keadaan ini membolehkan anda membuka sedikit pinggul dan meregangkan bahagian belakang tubuh.

Bahagian 2. Posisi
spinal twist

Cara mengeluarkan angin di perut dengan cepat yang seterusnya adalah secara perlahan-lahan turunkan lutut ke sebelah sisi dan badan masih berbaring secara terlentang di atas tikar senaman.

Depakan tangan seakan berbentuk T dan pastikan lutut serta pinggul sejajar antara satu sama lain. Bahagian dada perlu menghadap ke atas.

Usah bimbang jika bahu bergerak sedikit tetapi yang sebaiknya adalah memastikan bahu rata di atas tikar. Keadaan ini membolehkan tubuh meregang lebih mendalam.

Selain itu, anda juga boleh melakukan senaman yoga lain bagi membantu mengatasi masalah perut kembung seperti:

Cat-Cow

Teknik yoga
cat-cow
 juga dapat membantu
masalah penghadaman
 dan kembung. Dalam teknik ini anda akan meregang dan memampatkan usus bagi menggalakkan pergerakan.

Berada dalam kedudukan seperti merangkak dan pastikan tulang belakang serta leher dalam keadaan semula jadi.

Mulakan fasa pergerakan ke atas; hembuskan nafas dan tolak tulang belakang ke atas, membolehkan punggung membulat dan kepala ke bawah. Tahan selama 10 saat.

Beralih kepada fasa pergerakan ke bawah; biarkan perut jatuh ke bawah dan lengkungkan badan anda ke arah yang sama. Kepala didongakkan ke atas sedikit. Tahan selama 10 saat.

Ulang pergerakan ini 3x dalam seminit.

Cara mengeluarkan angin di perut dengan cepat #
Torso Twist

Teknik
torso twist
 atau pusingan batang tubuh dapat
meningkatkan aliran dan peredaran darah
 – perkara yang amat diperlukan apabila mengalami perut kembung.

Duduk di atas tikar, luruskan kaki dan tangan di sisi.

Kemudian bengkokkan lutut dan angkat kaki ke arah dada, imbangi tulang ekor badan. Siku dibengkokkan dan pastikan telapak tangan bersentuhan antara satu sama lain.

Pastikan batang tubuh dalam keadaan lurus dan mula pusingkan bahagian atas tubuh ke kiri – berhenti apabila siku kanan melepasi lutut.

Kembali ke tengah dan ulangi pusingan ke kanan. Ia dikira lengkap 1 pusingan.

1 set sebanyak 10x pusingan, dan ulangi sebanyak 2-3 set.

Baca juga:

Extended Puppy Pose

Seakan
child pose
, teknik ini
 sesuai dilakukan jika anda
makan terlalu banyak
. Ia akan membantu melegakan anda dan juga perut.

Mulakan dengan berada dalam kedudukan seperti ingin merangkak. Kemudian gerakkan tangan beberapa inci ke hadapan dan bengkokkan sedikit
jari kaki
 anda.

Hembuskan nafas dan mula menggerakkan punggung ke belakang, dahi ke tikar dan luruskan tangan. Belakang tubuh perlu dibengkokkan sedikit.

Tahan selama 30 saat hingga 1 minit.

Sphinx Pose
, antara cara mengeluarkan angin di perut dengan cepat

Seperti teknik
cobra pose
, teknik ini akan meregangkan tubuh dan organ pencernaan – membantu
melancarkan penghadaman
.

Mulakan dengan posisi meniarap di atas tikar, siku berada di sisi dan dibengkokkan serta telapak diletakkan di sebelah dada.

Kemudian bengkokkan tubuh ke belakang dan pastikan punggung kekal di bawah. Bahagian leher dalam keadaan semula jadi.

Apabila berada dalam kedudukan yang selesa, bertahan selama beberapa saat sebelum kembali ke posisi asal.

Ulangi teknik ini sebanyak 5x.

Pemeriksaan doktor

Sekiranya masalah kembung berterusan dan menyebabkan rasa ketidakselesaan melampau walaupun selepas menukar diet ataupun mencuba cara mengeluarkan angin di perut dengan cepat ini, lakukan pemeriksaan doktor.

Masalah kembung adalah isu biasa tetapi ia juga boleh menjadi
petanda awal kanser ovari kepada wanita
.

Pemeriksaan doktor yang dilakukan dapat membantu untuk mengenal pasti sama ada keadaan anda serius atau tidak.


Termakan 3 Biji Paracetamol, Adakah Ia Akan Membahayakan Hati?

Soalan Pembaca

Salam doktor, saya biasanya ambil 2 biji panadol sahaja. Tapi hari ini saya sakit kepala dan tak sengaja telah makan 3 biji panadol. Adakah ini akan memudaratkan? Saya pernah terbaca panadol berlebihan boleh menjejaskan hati. Adakah saya perlu ke hospital segera?

Jawapan Doktor

Salam sejahtera, terima kasih kerana mengajukan soalan.

Untuk makluman anda had pengambilan sesuatu ubat bergantung kepada dosnya. Bagi panadol atau nama lainnya paracetamol: Orang dewasa, had maksimum ialah 4,000 mg/sehari (bersamaan 8 tablet paracetamol 500mg). Pengambilan tidak melebihi had maksimum ini tidak
memudaratkan organ hati.

Namun begitu, setiap pengguna dinasihatkan untuk mengambilnya mengikut dos yang disarankan pada satu-satu masa iaitu 2 biji atau 1000mg sekali pengambilan dalam selang masa 6 jam. Selain itu, terdapat pelbagai dos untuk ubat paracetamol, ada tablet yang mengandungi 500 mg paracetamol dan ada yang mengandungi 650 mg paracetamol.

Jika anda terambil paracetamol dalam jumlah yang banyak, hubungi talian kecemasan secepat mungkin. Simptom-simptom
overdose
 selalunya akan muncul dalam masa 24 jam.

Antara simptom-simptom
overdose
 ialah:

Sakit perut, loya, muntah-muntah.

Masalah hati.

Sawan.

Koma dan kematian.

Kematian akibat paracetamol selalunya berlaku dalam masa 2-4 hari dan berpunca
daripada kegagalan hati.
Untuk menjawab soalan tersebut, kesan makan panadol 3 biji mungkin tidak membahayakan hati anda sekiranya pengambilan tidak melebihi maksimum dos sehari.

Namun, berhati-hatilah semasa mengambil sebarang ubat-ubatan. Pastikan anda ingat berapa biji ubat yang telah diambil untuk mengelakkan kesan paracetamol terhadap organ anda.

Sekiranya terambil dos secara berlebihan atau gejala yang dialami tidak berkurangan selepas pengambilan paracetamol, anda dinasihatkan untuk segera berjumpa doktor untuk rawatan.

Jawapan ini disediakan oleh Dr Zai Muhammad Zaidi, Panel Perubatan Hello Doktor.

Untuk mendapatkan lebih banyak info berkenaan Kesihatan, anda boleh klik
di sini
.

Atau sertai
komuniti
 kami untuk bertanyakan soalan terus kepada ahli perubatan atau berkongsi pengalaman dengan ahli komuniti yang lain.

Apa itu paracetamol?

Paracetamol merupakan
sejenis ubat tahan sakit
 yang sangat berkesan untuk merawat sakit otot. Ia juga sering diambil untuk mengurangkan simptom demam.

Ubat ini boleh didapati secara meluas di farmasi berdekatan. Bukan itu sahaja, paracetamol juga merupakan satu bahan yang sering digunakan untuk
merawat demam selesema
. Jadi, kebanyakan ubat demam di pasaran mungkin mengandungi paracetamol.

Baca juga:

Sebelum mengambil paracetamol, anda perlu tahu:

Paracetamol mengambil masa sejam untuk menunjukkan kesannya pada badan.

Dos yang biasa ialah 1 atau 2 tablet 500 miligram paracetamol.

Jangan sesekali ambil paracetamol dengan ubat lain yang mengandungi bahan yang sama.

Paracetamol merupakan ubat yang selamat untuk diambil oleh ibu mengandung atau yang sedang menyusukan anak.

Jumlah pengambilan

Berapa banyak paracetamol yang boleh saya ambil?

Sebelum mengambil apa-apa ubat, pastikan anda baca informasi mengenainya di belakang pek pembungkus. Selalunya, dos rekomendasi dan juga dos maksimum sudah tertera. Jika anda tidak pasti, bercakaplah dengan doktor dan ahli farmasi.

Dos paracetamol mungkin berbeza mengikut umur, berat dan dos produk tersebut. Oleh sebab itu, pastikan anda baca dahulu label yang tertera sebelum mengambil sebarang ubat.

Selain itu, paracetamol juga boleh dijumpai di dalam pelbagai jenis produk,
termasuklah ubat batuk.
 Pengambilan beberapa produk yang mengandungi paracetamol boleh membawa bahaya lebih-lebih lagi jika ia melebihi dos yang sepatutnya.

Kesan paracetamol

Ketahui kesan makan panadol 3 biji

Setiap ubat datang dengan kesan sampingannya yang tersendiri. Malah, setiap ubat pasti ada risikonya.

Kesan sampingan makan panadol berlebihan
 mungkin berbeza mengikut individu. Sebagai contoh, ia mungkin berbeza mengikut:

Berat dan kesihatan semasa.

Sama ada individu tersebut sudah biasa mengambil paracetamol ataupun tidak.

Sama ada ia diambil bersama ubat-ubatan lain.

Jumlah dos.

Kesan makan panadol 3 biji yang lain ialah:

Rasa pening dan penat.

Muncul
ruam dan gatal badan.

Kanak-kanak mungkin akan menggigil, alami kadar gula rendah dalam darah dan rasa lapar selepas mengambil paracetamol.


Punca Dan Risiko Jika Anda Menahan Air Mani Dari Terpancut Keluar

Dalam konteks hubungan seksual, apa yang dimahukan oleh setiap individu adalah
 kepuasan nafsu syahwat masing-masing
. Pun begitu, ada di antara pasangan yang sengaja tahan air mani daripada keluar tatkala beraksi!

Kenapa? Bagaimana? Apa kesannya?

Jom sama-sama kita semua ikuti artikel ini untuk tahu tentangnya dengan lebih mendalam lagi.

Untuk mendapatkan lebih banyak info tentang Kesihatan Lelaki sila dapatkannya
di sini.

Adakah orgasma tanpa ejakulasi itu normal?

Hakikatnya, setiap perlakuan seksual tidak kira penetrasi zakar ke dalam faraj,
seks oral
,
seks anal
 dan lain-lain bertujuan mengeluarkan air mani.

Ini kerana terpancutnya air mani daripada kemaluan anda dan pasangan merupakan petanda sudah mencapai klimaks dan puasnya nafsu syahwat.

Jika difikirkan secara logik akal, adalah mustahil untuk seseorang itu mencapai orgasma tanpa ejakulasi tidak kira lelaki atau wanita.

Meskipun dianggap tidak normal, ketahuilah bahawa ada situasi di mana individu boleh menemui kepuasan tanpa melepaskan air mani.

Namun, apakah puncanya?

Punca air mani tidak keluar ketika berhubungan

Normal untuk
air mani terpancut keluar daripada alat sulit
 tatakala bersetubuh, namun lain pula ceritanya jika ia tidak terjadi.

Untuk pengetahuan anda, terdapat beberapa punca perkara ini tidak berlaku termasuklah:

#1. Sengaja tahan air mani daripada keluar

Walaupun mungkin kelihatan agak aneh, memang ada individu yang dengan sengaja tahan air mani daripada keluar dan ia dikenali sebagai retensi air mani.

Majoriti individu melakukannya atas pelbagai sebab termasuklah keagamaan dan kepercayaan di mana kononnya ia boleh menguatkan tubuh badan.

Sehingga kini, masih tidak wujud sebarang kajian yang mengatakan bahawa
retensi air mani ini akan mendatangkan sebarang kesan sampingan negatif
.

#2. Anejakulasi (pertama dan kedua)

Buat anda yang belum tahu, anejakulasi adalah satu kondisi di mana individu masih boleh mencapai orgasma meskipun tidak mengeluarkan air mani.

Juga dikenali sebagai orgasma kering, ia dikelaskan kepada dua jenis iaitu:

Pertama
 – Sejak dari lahir tidak mempunyai kemampuan untuk mengeluarkan air mani.

Kedua
 – Kehilangan kemampuan untuk mengeluarkan air mani pada satu ketika.

Anejakulasi ini boleh disebabkan oleh beberapa faktor risiko termasuklah:

Kecederaan saraf tunjang

Kecederaan otot pelvik

Gangguan sistem saraf

Jangkitan

Ubatan

Ketidaksuburan

Masalah mental

#3. Ejakulasi retrograd

Ada satu kondisi yang menyebabkan air mani tidak terkeluar daripada alat sulit sebaliknya
 termasuk kembali ke salur air kencing apabila mencapai klimaks
.

Kondisi ini dinamakan sebagai ejakulasi retrograd dan penderitanya masih akan mampu mencapai orgasma tanpa pengeluaran air mani daripada alat kemaluan.

Ia mungkin tidak mendatangkan sebarang kesan sampingan negatif selain mengakibatkan air kencing anda berwarna agak keruh ketika kencing.

Apakah kesan tahan air mani daripada keluar?

Seperti mana yang telah kami nyatakan di atas, terdapat 3 sebab utama air mani tidak keluar di saat berasmaradana dengan pasangan.

Antara 3 sebab utama itu, dapat dikonklusikan bahawa ia mungkin berpunca daripada perbuatan yang disengajakan atau keadaan kesihatan.

Walau apapun puncanya, adakah perbuatan tahan air mani daripada keluar ini berbahaya?

Sehingga kini masih tidak dapat ditemukan sebarang kesan sampingan yang negatif akibat daripada perbuatan ini terhadap tubuh badan.

Ini kerana tubuh badan kita secara semula jadinya mampu menguraikan sperma dan air mani yang telah diproses tetapi tidak dikeluarkan.

Ia bermakna,
pengunduran atau penyimpanan air mani semula ke dalam tubuh badan
 tidak akan memberi apa-apa kesan yang buruk terhadap fizikal.

Pun begitu, kalian perlu tahu bahawa pengulangan melakukan perbuatan ini mungkin akan menjejaskan kesihatan mental dalam jangka masa panjang.

Penerangannya, individu yang kerap melakukannya mungkin akan terus kehilangan kemampuan untuk memancutkan air mani keluar daripada alat sulit.

Kesannya, pasangan anda atau diri sendiri mungkin akan mula mengalami disfungsi seksual lantas mengakibatkan
stres dalam kehidupan di kamar tidur.

Perlukah kita tahan air mani daripada keluar?

Jawapannya, ada pada diri anda sendiri kerana sudah terbukti bahawa tiada sebarang kesan negatif akibat perbuatan ini terhadap fizikal.

Pun begitu, lain pula ceritanya terhadap kesihatan mental kerana ia akan menjejaskannya jika dilakukan secara berulang kali.

Jadi, dapatkan nasihat daripada doktor terlebih dahulu mengenai perkara ini sebelum melakukannya okay!


Selain Bela Kucing, Ini 8 Cara BERKESAN Halau Cicak Dari Rumah!

Ia biasa datang tanpa diundang dan pergi tanpa diusir. Namun jika terlalu banyak, ia pasti akan membuatkan persekitaran sekeliling anda itu terjejas. Di sini kami akan kongsikan cara halau cicak dalam rumah yang sudah pasti sangat efektif!

Untuk mendapatkan lebih banyak informasi tentang Habit Sihat, anda juga boleh klik
di sini
.

Cicak, antara spesies haiwan yang kotor?

Sebagai individu yang beragama Islam, kita semua disunatkan untuk membunuh haiwan perosak dan cicak adalah salah satu daripadanya. Adakah ini disebabkan cicak itu haiwan yang kotor?

Untuk pengetahuan anda semua, cicak termasuk dalam kategori haiwan yang kotor sama
seperti tikus, lipas, lalat
 dan lain-lain. Jadi, penghapusannya memang sangat disarankan.

Ini kerana cicak yang melekat pada dinding rumah sering mengeluarkan najisnya yang kemudian akan
mengotorkan lantai, tingkap, pintu atau langsir
 dan ini boleh menjejaskan hidup.

Baca lagi artikel berkaitan:

Cik Ti Bersarang Dalam Rumah? Buat 7 Cara Halau Tikus Ini, Berkesan!

Terbau Tahi Tikus Di Rumah? Ini 6 Tanda Kediaman Anda Sudah Jadi Sarang CIK TI!

Selain sakit mata melihat dan pedih hidung menghidu,
 tahi cicak yang terdedah pada kulit individu
 juga akan menjejaskan aspek kebersihan dan kesihatan tubuh badan. Maka, adalah sangat penting untuk ia disingkirkan sebelum datang mudarat tersebut.

Persoalannya, bagaimana cara halau cicak dalam rumah? Tenang, kami ada solusi khas buat anda.

Haiwan kecil ini juga bawa banyak penyakit!

Sehubungan di atas tadi, kita juga perlu tahu bahawa cicak adalah haiwan yang kotor malah boleh membawa penyakit. Ini kerana wujud mikrob di dalam tubuh badan cicak yang berbahaya.

Pertama, haiwan reptilia termasuk cicak
biasanya membawa bakteria seperti

Salmonella
,
Clostridium
,
Campylobacter
,
Leptospira
dan lain-lain. Ia mungkin boleh menjadi punca pelbagai jenis penyakit terutama yang melibatkan organ kulit, perut dan paru-paru.

Antara penyakit paling umum adalah flu, demam, pening kepala, sakit perut, sembelit,
cirit-birit, muntah-muntah dan keracunan
. Maka, individu tidak boleh pandang ringan reptilia kecil ini.

Ini dia antara cara halau cicak dalam rumah!

Dalam usaha untuk mengurangkan atau menghapuskan cicak dalam rumah, ikuti petua di bawah:

#1. Jaga kebersihan kediaman anda

Seperti mana ramai sedia maklum,
serangga kecil seperti lalat dan nyamuk
 adalah makanan utama cicak. Dengan memutuskan rantaian makanan reptilia ini, maka ia tidak akan dapat terus hidup.

Caranya, tentu sahaja dengan menjaga kebersihan rumah anda. Ini kerana serangga-serangga kecil gemarkan persekitaran yang kotor dan akan menjauhi
kawasan kediaman yang serba bersih
.

#2. Guna racun dan perangkap cicak

Di pasaran, wujud racun yang boleh membunuh dan perangkap yang boleh memerangkap cicak di dinding. Cara
menggunakan racun dan perangkap
 ini juga amat mudah yakni melekatkan ia pada dinding yang penuh dengan cicak dan lihat sahaja hasilnya.

Cara halau cicak #3. Cuka

Cicak juga tidak gemarkan aroma yang terlalu kuat dan
cuka adalah pilihan paling tepat
 kerana ia mudah untuk disapukan pada dinding atau tempat lain yang gemar didiami oleh reptilia ini.

Cara halau cicak #4. Bawang

Selain cuka,
bawang putih atau merah
 turut boleh membawa manfaat sama, tetapi ia tidak perlu dihancurkan atau dicalit pada dinding. Cukup dengan meletakkannya di lokasi cicak gemar bersembunyi.

Cara halau cicak #5. Lemon

Lemon juga mampu berfungsi sama
 dengan di atas tadi. Tambahan itu, sifat asidik buah sitrus ini boleh membuat tubuh badan cicak menjadi pedih lantas menjauhi kawasan yang diletak lemon.

#6. Baiki kerosakan kediaman anda

Cicak amat gemar bersembunyi di celahan dan rekahan yang biasa wujud pada tingkap, pintu atau dinding rumah. Ia juga boleh menjadi laluan
mereka untuk keluar masuk ke dalam rumah
.

Maka, anda perlu
baiki setiap celahan dan rekahan tersebut
 dengan cara menutup atau menampal ia dengan bahan yang sesuai seperti plaster, silikon,
u
rethane
atau pita pelekat yang biasa.

#7. Elak susun perabot dengan rapat

Petua seterusnya adalah individu perlu mengelak daripada menyusun perabot di dalam rumah itu dengan terlalu rapat ke dinding kerana cicak gemar
mendiami kawasan belakang perabot
 terutama almari, cermin, jam dan lain-lain yang tinggi lagi besar.

#8. Bela haiwan peliharaan di rumah

Akhir sekali, apa kata anda
bela haiwan peliharaan yang comel
 seperti kucing atau anjing di dalam rumah? Dengannya, mereka dapat memburu dan membunuh cicak yang menghantui rumah anda! Mudah, kan?


Alamak! Benarkah Paku Pakis Boleh Sebabkan Kanser Perut? Ini Jawapannya...

Sedapnya makan lauk pucuk paku masak lemak, kena pulak dengan ikan goreng panas. Eh…orang cakap paku pakis adalah punca kanser? Kejap, apa bezanya dengan pucuk paku?

Untuk mendapatkan lebih banyak info tentang Pemakanan Sihat, sila dapatkannya
di sini.

Paku pakis punca kanser?

Sebelum ini pernah tular satu isu mengenai paku pakis yang dikatakan boleh menjadi
punca kanser.
 Tetapi sebenarnya paku pakis yang dikatakan berbahaya itu adalah berbeza walaupun datang dari keluarga tumbuhan besar yang sama.

Nama saintifik pokok paku yang wujud di negara kita adalah dikenali sebagai
Diplazium esculentum
 dan keluarga
Athyriaceae.

Manakala pokok yang dikatakan berbahaya itu adalah Bracken Fern atau nama saintifiknya adalah
Pteridium Aquilinum
 dan keluarga
Dennstaedtiaceae.

Ironinya Bracken Fern tumbuh dan hidup secara meliar di negara bermusim sederhana, contohnya negara empat musim, sub tropika dan sub artik. Ia tidak tumbuh di kawasan tropika seperti Malaysia.

Tumbuhan ini sememangnya mengandungi Ptaquiloside, iaitu sejenis bahan kimia semula jadi yang disahkan bersifat karsinogen dan sememangnya banyak di dalam tumbuhan ini.

Karsinogen itu pula adalah satu zat yang berbahaya dan boleh menyebabkan kanser.

Secara keseluruhan terdapat enam jenis paku pakis dari keluarga
Dennstaedtiaceae
iaitu:

Pteridium aquilinum subsp. decompositum

Pteridium aquilinum var. Feei

Pteridium aquilinum var. Lanuginosum

Pteridium aquilinum var. Latiusculum

Pteridium aquilinum subsp. Pinetorum

Pteridium aquilinum var. Pseudocaudatum

Paku pakis vs pucuk paku?

Penulis yakin ramai antara kita keliru apa bezanya antara kedua-dua nama ini, bukan?

Sebenarnya kedua-dua tumbuhan ini adalah daripada keluarga tumbuhan yang sama.

Cuma paku pakis adalah
lebih kepada tumbuhan hiasan atau tumbuhan yang tidak dimakan
 manakala pucuk paku adalah tumbuhan yang dibuat masakan.

sumber: resepibonda.my

Seperti yang dinyatakan awal tadi, pucuk paku
 Diplazium esculentum,
 tumbuh di kawasan pantropika seperti di Malaysia, Indonesia, Thailand, Filipina, Kemboja dan Laos.

Di Malaysia pucuk paku merupakan antara lauk masakan yang popular. Ia boleh dimasak
bersama sambal belacan
, masak lemak, dan sebagainya.

Sebatian semula jadi yang terdapat dalam pucuk paku merupakan kelas sebatian kimia yang jauh berbeza dengan
ptaquiloside.

Kebiasaannya pokok dari gen yang sama akan mempunyai kelas sebatian kimia yang sama bergantung dengan tempat
tumbuhan itu hidup
.

Ptaquiloside, tingkatkan risiko kanser perut

Panik yang tercetus, terutamanya bagi mereka yang gemarkan pucuk paku sebagai ulam sememangnya berasas.

Walaupun terbukti bahawa tumbuhan tersebut tidak sama dengan spesis lain yang mengeluarkan bahan kimia ptaquiloside, ia memberikan gambaran akan kepentingan untuk lebih peka terhadap apa yang kita makan bagi mengelakkan kanser.

Ptaquiloside yang terkandung di dalam spesis pucuk paku pakis seperti yang penulis sebutkan tadi adalah
bahan karsinogen
.

Pengambilannya sering dikaitkan dengan peningkatan risiko untuk didiagnosis dengan masalah kanser perut.

Kanser perut adalah sejenis barah yang lazim
 didiagnosis di seluruh dunia.

Setiap tahun, lebih daripada 800,000 individu menghidap masalah kesihatan ini dan ia merupakan kanser kedua yang menyumbang
kematian tertinggi
 di dunia.

Selain daripada pucuk paku yang mengandungi ptaquiloside, haiwan ternakan yang memakan tumbuhan tersebut turut boleh menyalurkan bahan kimia itu ke dalam tubuh manusia.

Dalam erti kata lain, apa yang diambil
oleh lembu
atau haiwan ternakan lain boleh mempengaruhi tahap kesihatan individu yang memakannya.

Walau bagaimanapun, anda tidak perlu risau kerana hal itu jarang berlaku.

Bahkan pengambilan susu haiwan ternakan seperti lembu boleh
menghindarkan diri anda daripada didiagnosis dengan kanser perut.

Anda mungkin berminat:

Rawatan Dan Pencegahan Untuk Kanser Perut, Jangan Terleka Dengan Pemakanan Yang Tak Sihat

Ada 19 Faktor Risiko Yang Boleh Menyebabkan Kanser Perut, Ubah Gaya Pemakanan Anda Sekarang!

Selamat dimakan

Jadi paku pakis yang berbahaya dan boleh menjadi punca kanser tidak terdapat di Malaysia. Malahan tumbuhan ini menawarkan manfaat kesihatan jika diamalkan pengambilannya.

Ini kerana ia mengandungi
steroids, triterpenoids, phenols, flavones, flavonoids
seperti
myrcetin
dan
alphatocopherol.
Bagi fungsi farmakologi pula, terdapat manfaat dari segi

fungsi
laxative
, antiradang, antioksidan,
anthelmintic
, antimicrobial serta
cytotoxic

activities.

Kesimpulannya

Pucuk paku
 yang dimasak lemak atau sambal belacan adalah selamat untuk dimakan tanpa sebarang keraguan.

Walau bagaimanapun, jika terdapat sebarang keraguan, cara yang terbaik adalah dengan mendapatkan kepastian daripada individu yang lebih pakar.

Jangan memandai-mandai sebarkan cerita palsu, okay? Nanti boleh menyebabkan kekeliruan pula. Kalau tidak pasti rujuk pakar dan bukan sekadar bertanyakan kepada Google semata-mata.


Makan Banyak Daging Merah Mungkin Akan Jejas Buah Pinggang! - Kajian

Daging merah seperti
lembu, kambing dan sebagainya
 merupakan sumber protein dan lemak yang sangat penting dalam diet seharian kita semua.

Pun begitu, pengambilannya perlu dalam kualiti serta kuantiti yang betul kerana jika tidak ia akan memberi kesan negatif pada tubuh badan.

Menurut pelbagai kajian juga, ambil banyak
red meat
 atau daging yang berwarna merah mungkin akan menjejaskan buah pinggang? Betul ke? Jom teruskan membaca artikel untuk tahu!

Diet daging merah & kesihatan tubuh badan

Seperti mana yang hampir kita semua sudah tahu,
daging merupakan sumber protein dan lemak
 paling utama yang sangat diperlukan tubuh badan.

Antara sumber daging yang paling popular dalam kalangan masyarakat kita ini adalah lembu, kambing atau khinzir buat mereka yang bukan muslim.

Selain itu juga, daging sangat kaya dengan pelbagai jenis vitamin dan mineral termasuklah:

Zink

Selenium

Fosforus

Zat besi

Zat tembaga

Potasium

Magnesium

Sodium

Vitamin B, K dan D

Sekiranya diambil dalam kualiti dan kuantiti yang tepat, ia akan membuatkan tubuh badan lebih sihat, kuat, tegap dan cergas ekoran nutrien yang wujud.

Sekiranya diambil dalam kualiti dan kuantiti salah pula, ia akan memberi kesan negatif terhadap tubuh badan termasuklah mengundang pelbagai penyakit.

Risiko dapat penyakit tinggi jika makan daging?

Meskipun daging merah dikatakan sebagai antara nutrien terpenting, anda masih perlu
 waspada ketika mengambilnya ekoran kesan negatif
 di sebaliknya.

Menurut kajian yang diterbitkan dalam
The Journal of the American Medical Association
pada tahun 2012, sudah banyak kematian yang direkodkan akibat penyakit kardiovaskular dan kanser angkara pengambilan banyak daging berwarna merah ini.

Disebabkan itu,
The American Institute for Cancer Research
telah mengeluarkan sebuah garis panduan agar individu tidak makan lebih daripada 18 auns daging merah dalam masa seminggu bagi mengelakkan perkara ini berlaku dan berulang.

Bukan itu sahaja, ia juga turut dipercayai boleh buat organ buah pinggang terjejas terutamanya buat mereka yang sudah sedia ada masalah berkaitannya.

Organ buah pinggang mungkin boleh rosak?

Kajian terbaharu terbitan
Journal of the American Society of Nephrology
telah menyebut bahawa ada kesan sampingan jangka masa panjang yang berkaitan dengan pengambilan banyak daging berwarna merah serta kesihatan organ buah pinggang.

Menurut kajian yang dijalankan oleh
 Duke-NUS Medical School
 dan
 Saw Swee Hock School of Public Health
 dari National University di Singapura, impaknya terhadap buah pinggang mungkin bukan sekadar sebuah mitos kuno sahaja.

Pengkaji Woon-Puay Koh bersama pasukannya telah mendapati lebih daripada 63,000 orang dewasa berusia 45-74
mengalami masalah buah pinggang
.

Apa yang mungkin mengejutkan adalah majoriti penderitanya mengamalkan diet yang tinggi protein dan yang paling popular adalah daging khinzir (97%).

Selain itu, mereka juga turut menamakan ayam, ikan, kerang, telur dan kacang soya sebagai antara sumber protein yang lain (3%) di dalam diet seharian.

Bagaimana daging merah jejas buah pinggang?

Menurut kajian itu lagi, pengambilan daging merah yang tidak tepat kualiti serta kuantitinya akan meningkatkan
risiko penyakit buah pinggang kronik
 (CKD).

Kebanyakan pesakit pula mungkin akan mengalami penyakit renal tahap akhir (ESRD) yang mungkin
memerlukan dialisis atau transplant organ tersebut
.

Daging berwarna merah ini juga dikaitkan dengan peningkatan risiko CKD sekali gus ESRD – mereka yang banyak mengambilnya dipercayai 40% lebih tinggi berisiko.

“Kajian kami telah menunjukkan bahawa pengambilan daging berwarna merah sebagai sumber protein perlu dikurangkan atau ditukarkan dengan alternatif sumber lain seperti tumbuhan dan lain-lain”, jelas Woon-Puay Koh.

Persoalannya, adakah kita semua perlu berhenti daripada mengambilnya dan melupakan risiko keadaan kesihatan yang lain pula seperti malnutrisi? Jawapannya, tidak!

Apa yang kita semua mungkin perlu buat?

Dalam usaha menjaga kesihatan organ buah pinggang, kita semua mungkin sudah perlu mula untuk merancang perubahan di dalam diet seharian.

Pertama, pengambilan sumber protein daripada daging berwarna merah wajar untuk diambil tidak lebih dari 18 auns dalam masa seminggu sesuai dengan saranan daripada pakar.

Bagi mengelakkan malnutrisi, anda juga boleh
mencuba untuk menukar sumber protein
 dengan lebih banyak ambil daging putih dan lain-lain sumber.

Paling penting, sentiasa berkomunikasi dan berkonsultasi dengan doktor dan pakar diet bagi memastikan kesihatan tubuh badan kekal kuat dan sihat.


Pilihan Rawatan Psoriasis Bagi Kanak-kanak

Apakah itu psoriasis?

Psoriasis ialah keadaan kulit biasa yang menjejaskan kitaran hidup sel-sel kulit. Psoriasis menyebab sel berkembang biak dengan pantas di permukaan kulit. Sel-sel kulit yang berlebihan menghasilkan sisik tebal berwarna perak dan tompok gatal berwarna merah. Ia juga menyakitkan.

Simptom-simptom psoriasis bagi kanak-kanak

Psoriasis datang dalam banyak jenis. Setiap jenis mempunyai simptom tersendiri. Simptom-simptom major psoriasis bagi kanak-kanak ialah:

−Patch kulit timbul yang kebiasaan berwarna merah dan dilitupi sisik berwarna putih keperakan (selalu terkeliru dengan ruam lampin bayi)

−Kulit kering dan merekah yang kadangkala berdarah

−Gatal, pedih atau rasa terbakar di kawasan kulit yang terjejas dengan psoriasis

−Kuku jari tebal dan berbintik

Diet pilihan bagi penyakit psoriasis

Merawat psoriasis dalam kalangan kanak-kanak adalah lebih mencabar berbanding orang dewasa. Ini adalah kerana sistem mereka lebih mudah terjejas. Di samping itu, pilihan rawatan yang diluluskan oleh FDA adalah tidak diluluskan untuk kanak-kanak. Dalam kes yang ringan, rawatan topikal kebiasaannya efektif. Untuk membantu sistem dan penyeleggaraan kulit kanak-kanak, memasukkan minyak ikan, probiotik, vitamin D dan suplemen nutrisi lain di dalam diet adalah membantu.

Rawatan topikal bagi penyakit psoriasis

Dalam kebanyakan waktu, penggunaan rawatan topikal seperti kortikosteroid memberikan hasil yang positif. Walau bagaimanapun, elakkan penggunaan kortikosteroid dengan kepekatan tinggi kerana potensi kesan sampingannya. Kortikosteroid sintetik adalah tidak disyorkan bagi orang dewasa dan kanak-kanak kerana ia boleh mengganggu kebolehan semula jadi badan untuk melawan jangkitan. Rawatan topikal tar arang batu secara umumnya adalah selamat. Namun, kepekatan 5% atau lebih boleh meningkatkan risiko kanser.

Pilihan fototerapi untuk psoriasis

Fototerapi dipercayai sebagai pilihan yang selamat dan efektif bagi sesetengah pesakit. Ia boleh digunakan secara sendirian atau bersama pilihan rawatan lain. Ia boleh digunakan untuk merawat jenis psoriasis yang berbeza bagi kanak-kanak. Jenis-jenis tersebut termasuk plak refraktori, penyakit guttate dan pustule atau psoriasis palmoplantar. Namun, ia tidak sesuai dgunakan untuk jenis pustule atau erytherodemic.

Radiasi UVB dan PUVA adalah pilihan yang efektif. Sila ingat bahawa ia mesti digunakan di bawah pengawasan rapi profesional perubatan, lebih baik diawasi oleh doktor pakar kulit yang berpengalaman dalam psoriasis kanak-kanak kerana terdapat banyak kontraindikasi dan kesan sampingannya jika tidak diberikan dengan betul. Cahaya ultraviolet boleh menyebabkan kecederaan genetik, kehancuran kolagen serta kehancuran vitamin A dan C di dalam kulit dan penghasilan radikal bebas.

Hello Health Group
 tidak memberikan nasihat perubatan, diagnosis atau rawatan.


Ini 8 Jenis Makanan Laut Yang Sesuai Diambil Oleh Pesakit Diabetes!

Umum mengetahui bahawa
penderita kencing manis perlu jaga makan dan minum
. Adakah ini termasuk juga dengan makanan laut untuk pesakit diabetes?

Kebanyakan individu beranggapan diabetes jenis 2 hanya akan berkisarkan tentang isu pengambilan gula namun kurang memberi perhatian terhadap aspek lain.

Disebabkan itu, anda perlu faham bahawa penderita kencing manis juga perlu lebih peka terhadap diet secara keseluruhan, lebih-lebih lagi makanan laut.

Makanan laut & diabetes jenis 2

The American Heart Association (AHA) telah menyarankan agar setiap individu mengambil sekurang-kurangnya 2 hidangan makanan laut pada setiap minggu.

AHA turut mencadangkan pengambilan ikan jenis salmon, mackerel, trout dan sardin kerana ia tinggi dengan
asid lemak omega-3 yang bagus untuk tubuh badan
.

The American Diabetes Association (ADA) pula menyatakan bahawa tiada masalah bagi mereka yang ada kencing manis jenis 2 untuk mengambil makanan laut.

ADA juga mencadangkan agar makanan laut yang diambil itu dimasak dengan cara yang lebih sihat seperti
bakar, panggang atau grill dan elak cara masakan dengan goreng seafood
.

Persoalannya, apa jenis
makanan laut buat pesakit diabetes yang terbaik
? Ini jawapannya!

Makanan laut untuk pesakit diabetes

Washington State Department of Health mengatakan makanan laut adalah sumber utama protein, lemak, vitamin dan mineral yang bagus untuk tubuh badan.

Ini menjadikan ia antara makanan terbaik buat kesihatan organ jantung dan sistem kardiovaskular yang turut boleh terjejas jika anda ada penyakit kencing manis.

Berikut adalah beberapa jenis makanan laut untuk pesakit diabetes jenis 2 yang terbaik:

#1. Ikan salmon

Ikan ini adalah pilihan terbaik buat pesakit diabetes jenis 2 kerana ia sangat tinggi asid lemak omega-3 yang mampu menurunkan risiko komplikasi kardiovaskular.

Menurut kajian JAMA Internal Medicine pada 2021, pengambilan 2 hidangan ikan salmon setiap minggu mampu
mengurangkan risiko serangan jantung dan strok
.

#2. Ikan tilapia

Ikan ini rendah kalori dan tinggi protein yang bagus untuk pesakit diabetes jenis 2 selain mempunyai rasa yang sangat sedap dan resipi yang amat mudah.

Menurut statistik U.S. Department of Agriculture (USDA), ikan tilapia yang dimasak stim atau rebus mengandungi hanya 137 kalori serta 28.5 gram protein.

#3. Ikan kod

Ikan ini juga sama manfaat seperti tilapia yang bagus untuk pesakit diabetes jenis 2, cumanya ia boleh dimasak dengan cara yang lebih tahan lasak seperti
grill.

Menurut statistik U.S. Department of Agriculture (USDA), ikan kod yang dimasak stim atau rebus mengandungi hanya 148 kalori serta 32.6 gram protein.

Makanan laut untuk pesakit diabetes #4. Udang

USDA menyatakan bahawa udang mengandungi 120 kalori dan 23 gram protein setiap hidangan per 4-oz yang masih lagi dianggap bagus jika seseorang individu ada kencing manis.

Namun anda masih perlu lebih berwaspada kerana kajian American Journal of Clinical Nutrition menyatakan ia turut tinggi dengan kolesterol yang berbahaya.

#5. Ikan trout

Ikan yang amat popular ini juga sangat bagus jika anda ingin menjaga kesihatan organ jantung kerana ia sangat kaya dengan kandungan asid lemak omega-3.

Pakar Diet, Julie Stefanski menyimpulkan bahawa ikan ini adalah antara makanan laut untuk pesakit diabetes yang bagus diamalkan.

#6. Ikan tuna

Merupakan antara pilihan makanan laut termurah. Ikan tuna juga merupakan antara pilihan yang bagus untuk pesakit diabetes ekoran kurang kalori dan lemak.

Dalam usaha untuk mengurangkan lagi kalori dan lemak, anda mungkin boleh pilih ikan tuna yang ditinkan bersama air berbanding yang ditinkan bersama minyak.

Makanan laut untuk pesakit diabetes #7. Hidupan laut bercangkerang

Selain ikan dan udang, wujud juga beberapa hidupan laut bercangkerang seperti ketam dan
lobster
 (udang kara) yang perlu dimasukkan ke dalam diet untuk kencing manis.

Ini kerana makanan laut yang ini secara semula jadinya sangat rendah dengan kalori dan lemak, USDA menganggarkan ia hanya mengandungi 128 kalori dan 1.2 gram lemak.

#8. Ikan sardin

Akhir sekali, anda mungkin tidak perlu berfikir lama kerana ada satu jenis makanan laut untuk pesakit diabetes banyak di pasar raya seperti ikan sardin.

Ini kerana ikan sardin dalam tin menawarkan 108 miligram kalsium dan 1.36 mikrogram vitamin D yang bagus buat pesakit diabetes dan tubuh badan umumnya.

Masih lagi keliru dengan makanan laut buat pesakit diabetes yang terbaik? Segera dapatkan nasihat doktor untuk informasi yang lebih lanjut dan lebih tepat!


PKP Buat Kemurungan: Rawat Ia Bukan HANYA Dengan Ubat, Tapi Cuba 6 Cara Ini Juga!

Kemurungan merupakan sejenis gangguan perasaan atau dalaman yang ditunjukkan melalui rasa sedih, kesepian, putus asa dan kekosongan hati yang mendalam.

Jika kemurungan melanda, ia sememangnya boleh mempengaruhi aspek kehidupan harian anda.

Walaupun begitu, beberapa perubahan gaya hidup ini boleh dilakukan setiap hari untuk membantu mengurangkan gejala murung. Ikuti 6 jenis gaya hidup yang kami sarankan ini.

Perubahan kecil dalam gaya hidup bantu kurangkan kemurungan

Mengatasi kemurungan dengan berkesan tidak cukup dengan hanya ubat-ubatan dan sesi terapi.

Walaupun hanya benda kecil, jenis gaya hidup yang lebih baik akan membantu anda mengatasi segala cabaran jika simptom murung kembali muncul.

Berikut senarai beberapa perubahan gaya hidup yang boleh dilakukan bagi mereka yang sedang mengalami kemurungan.

#1. Makan makanan yang sihat

Mungkin sesetengah individu akan hilang selera makan ketika murung melanda dirinya.

Walaupun tidak terdapat kajian yang menyatakan kemurungan dapat disembuh melalui pemakanan tertentu, namun perubahan gaya hidup
dengan mengambil makanan berkhasiat
 sangat penting.

Pengambilan makanan yang kaya dengan khasiat seperti vitamin penting dan mineral adalah kunci untuk menjaga otak anda agar tetap berfungsi dengan baik.

Salah satunya,
mengambil makanan dengan karbohidrat kompleks
 akan membantu otak menghasilkan serotonin yang dapat memicu emosi yang gembira.

#2. Buat
to-do list

Di saat anda tertekan atau sedih, otak menjadi sukar mengingati sesuatu, terutamanya berkenaan perkara-perkara kecil.

Dengan membuat senarai perkara yang perlu dilakukan, mungkin boleh membantu anda mengingati semua perkara tersebut.

Tandakan senarai pada perkara yang telah anda laksanakan.

Dengan cara ini, anda dapat melihat semula kesemua perkara yang telah dilakukan dalam sehari dan akan berasa lebih produktif.

#3. Ketawa

Jenis gaya hidup ini mungkin kelihatan remeh atau tidak masuk akal. Namun,
ketawa jelas sekali mampu memberikan pelbagai manfaat untuk anda
.

Ia bukan hanya menjadikan hati anda lebih baik, malah
ketawa juga dapat membantu meningkatkan sistem imun
 tubuh, mengurangkan penghasilan hormon yang menyebabkan stres, mengurangkan rasa sakit, meregangkan otot dan juga baik untuk jantung anda.

Ketika mana simptom murung mula muncul, carilah perkara-perkara yang boleh membuatkan anda ketawa seperti
membaca komik, menonton televisyen atau rancangan komedi.

#4. Kekal aktif

Bagi perubahan gaya hidup ini, anda tidak semestinya perlu hadir ke gimnasium untuk kekal aktif.

Sebaliknya, hanya cukup dengan melakukan aktiviti sederhana berat seperti berjalan-jalan di taman permainan atau melakukan tugasan rumah.

Tujuannya adalah
untuk melancarkan aliran darah anda serta meningkatkan tahap dopamin
 yang dapat menggembirakan hati anda.

#5. Bermeditasi

Aktiviti meditasi sudah dilakukan oleh manusia
 selama beribu-ribu tahun sebagai salah satu cara untuk menenangkan diri.

Apabila anda bermeditasi, anda sebenarnya membantu diri untuk menghilangkan perasaan cemas yang sering muncul bersama-sama kemurungan.

#6. Habiskan waktu bersama individu terdekat

Anda mungkin sering berasa kesunyian atau bersendirian ketika mana kemurungan melanda. Namun, jangan sesekali membiarkan diri anda untuk terus kesepian dalam tempoh yang lama.

Bagi memulakan perubahan gaya hidup, lakukan perkara-perkara yang boleh menjadikan anda lebih bahagia bersama orang-orang yang rapat dengan anda.

Ini kerana mereka akan sentiasa menyokong dan membantu anda mengharungi saat-saat sukar.

Kesimpulan

Kehidupan yang ditemani kemurungan sememangnya akan terasa berat dan membebankan. Tidak pelik jika anda akan sering berasa penat dan ingin menyerah kalah.

Walau bagaimanapun, sentiasalah berusaha dan lakukan perubahan gaya hidup kerana ia boleh membantu anda mengurangkan gejala kemurungan.

Selain itu, jangan sesekali meninggalkan sesi terapi anda bersama doktor dan sentiasa mendapatkan rehat yang mencukupi.

Baca juga:

Penting Untuk Anda Mengetahui Jenis-jenis Dan Tanda Kemurungan ini!

Sharifah Sakinah Makan Petai Untuk Elak Kemurungan, Adakah Ia Berkesan?

Dekati Orang Kemurungan Undang Aura Negatif Pada Anda- Kemurungan Berjangkit?

Anda Alami Kemurungan? Jangan Risau, 7 Tip Mudah Ini Bantu Melancarkan Hari Anda

Adakah Tabiat Merokok Boleh Menyebabkan Kemurungan?


Berkesan Ke Rawat HFMD Dengan Ubat Spray Mulut? Ini Penjelasan KKM

Negara kita pernah digemparkan dengan kes penularan wabak HFMD atau penyakit tangan, kaki dan mulut. Tetapi benarkah spray mulut HFMD berkesan untuk merawat penyakit ini?

Untuk mendapatkan lebih banyak info tentang Keibubapaan, sila dapatkannya
di sini.

Spray mulut HFMD

Persoalannya, adakah spray anti HFMD ini berkesan sepertimana yang digembar-gemburkan? Jawapannya adalah tidak. Dalam erti kata yang lain, spray ini adalah tidak berasas sama sekali.

Penularan wabak HFMD
 menyebabkan kebanyakan pengeluar produk penyahjangkitan atau pembunuh kuman mula mempromosikan produk masing-masing sebagai salah satu alternatif pencegahan.

Info dari KKM tentang spray mulut HFMD

Setakat 6 Ogos 2019, Kementerian Kesihatan Malaysia (KKM) mencatatkan peningkatan kes HFMD di setiap negeri seluruh Malaysia yang diumumkan melalui
laman sosial
 Facebook mereka.

Selain itu juga, pihak KKM telah menerima aduan mengenai produk Anti HFMD/
Flu Spray Thymos
 yang mendakwa kononnya dapat memberi pertahanan sepenuhnya daripada penyakit tangan, kaki dan mulut.

Menurut kenyataan itu lagi, produk untuk kegunaan luaran itu dengan kaedah penggunaan semburan
pada baju
, permukaan, permainan dan juga topeng (mask) adalah diperbuat daripada mineral yang diaktifkan.

Apa kata pakar?

Datuk Dr Noor Hisham Abdullah yang merupakan Ketua Pengarah Kesihatan Malaysia berkata,  syarikat pengeluar telah melabelkannya dengan jelas bahawa ia boleh
membunuh 99.99% virus-virus
 HFMD dengan serta merta.

“Buat masa ini, pihak syarikat didapati membuat tuntutan anti HFMD yang tidak berasas kerana tiada bukti yang kukuh menunjukkan tuntutan tersebut adalah berkesan seperti dilabelkan.

“Namun begitu, memandangkan produk ini tidak digunakan secara langsung pada manusia, maka produk ini bukan di bawah kawalan KKM dan tiada keperluan untuk pendaftaran di bawah agensi berkaitan
di bawah KKM
,” ujarnya dalam kenyataan akhbar.

Baca juga:

Dr. Noor Hisham berkata, syarikat itu dinasihatkan untuk mengeluarkan tuntutan Anti HFMD/Flu untuk pasaran Malaysia dan menggantikannya dengan tuntutan yang lebih umum bagi mengelakkan kekeliruan kepada
orang awam
.

Akhir sekali, KKM juga mengingatkan orang awam supaya tidak mudah percaya dengan tuntutan perubatan pada produk berkenaan. Orang awam disarankan untuk mengamalkan lima perkara dalam pencegahan kawalan HFMD, iaitu:

Penjagaan kebersihan diri

Penjagaan kebersihan persekitaran

Pemeriksaan/saringan di pintu masuk (gatekeeping screening) taska/tabika/tadika/
pra-sekolah

Amalan cuci tangan yang betul

Disinfeksi atau nyahkuman permukaan-permukaan yang tercemar

Jadi, anda masih mahu percaya dengan produk yang sudah terang sekali tidak diiktiraf oleh Kementerian Kesihatan Malaysia?

Sebagai ibu bapa
yang bijak dan prihatin, jangan sesekali mempercayainya sebelum selidik terlebih dahulu.

Berita baiknya, selain daripada
spray mulut HFMD kanak kanak
 ini, terdapat rawatan semula jadi yang lebih selamat untuk dicuba.

Rawatan penyakit tangan kaki dan mulut

Dalam kebanyakan kes, jangkitan akan hilang tanpa rawatan dalam tempoh 7 hingga 10 hari.

Walau bagaimanapun, doktor anda boleh mengesyorkan rawatan tertentu untuk membantu meringankan simptom sehingga penyakit itu hilang. Ini termasuk:

Salap (ointments) untuk melegakan lepuh dan ruam

Ubat tahan sakit seperti acetaminophen atau
ibuprofen,
 untuk melegakan sakit kepala

Ubat sirap atau lozenges untuk meredakan sakit tekak yang menyakitkan

Selain itu juga, terdapat beberapa petua semula jadi yang mungkin boleh kita guna untuk memerangi jangkitan HFMD ini. Berikut merupakan antara petua-petua tersebut:

#1. Sup ayam, pilihan terbaik selain spray mulut HFMD

Sup ayam
adalah antara makanan yang paling biasa menjadi makanan ‘orang sakit’. Ini kerana ia sangat mudah diterima dan ditelan oleh anak-anak jika mereka tidak sihat.

Semasa membuat sup ini pula, pastikan anda melebihkan sedikit bahan-bahan yang bersifat antiviral seperti bawang putih dan lobak merah.

#2. Air kelapa muda

Air kelapa
 muda yang mengandungi antioksidan sebenarnya boleh diberikan kepada kanak-kanak. Ia sangat terkenal dapat menyejuk, menyegar dan mencuci badan kita daripada toksin yang tidak diperlukan.

Pun begitu, anda perlu ingat untuk tidak menambah gula ke dalamnya. Selain itu, anda juga boleh memberikan anak anda air barli sebagai alternatif.

#3. Minyak kelapa dara

Minyak kelapa dara
 merupakan bahan semula jadi yang boleh digunakan sebagai ubat sapuan untuk merawat penyakit tangan, kaki dan mulut.

Caranya mudah sahaja, hanya sapukan ia pada tempat yang mengalami ulser, lepuh atau ruam.

#4. Minyak zaitun, pilihan lain selain spray mulut HFMD

Minyak zaitun
 juga sama fungsinya seperti minyak kelapa dara dan turut boleh dijadikan ubat sapuan merawat HFMD.

Caranya juga sama sahaja iaitu sapukannya pada ulser, lepuh atau ruam. Cuma, anda perlu tahu bahawa ia mungkin agak memedihkan bila disapu.

#5. Aiskrim dan makanan sejuk

Aiskrim, puding, agar-agar dan pelbagai lagi makanan dan minuman sejuk yang lain mampu untuk memberi kelegaan kepada ulser di dalam mulut.

Selain itu, anda juga boleh
membuat aiskrim
sendiri tanpa gula dengan menggunakan buah-buahan yang dicampur dengan susu badan atau susu segar.

Jika anak anda masih tidak mahu untuk makan, anda boleh cuba cara yang lain iaitu sejukkan susu formula atau susu badan yang diperah di dalam peti sejuk dan kemudian berikan kepada mereka apabila telah sejuk.

#6. Buah-buahan dan jus

Buah-buahan
 dan jus juga sama fungsinya seperti air kelapa iaitu menyejuk dan menyegarkan badan.

Antara buah-buahan yang anda boleh ambil adalah epal atau oren yang sangat kaya dengan vitamin C. Lebih bagus lagi jika anda sejukkannya terlebih dahulu sebelum minum.

#7. Gel aloe vera juga rawatan terbaik selain spray mulut HFMD

Gel
aloe vera
 terutamanya yang semula jadi boleh digunakan sebagai ubat sapuan pada bahagian badan yang mengalami gatal-gatal.

Ini kerana gel ini sangat sejuk dan mampu memberi kelegaan pada kerengsaan yang dialami. Namun begitu, anda diingatkan untuk menggunakan produk yang organik dan anti-alergenik agar ia tidak mendatangkan sebarang kesan sampingan yang lain.

Pun begitu, anda perlu tahu bahawa ini semua adalah kaedah atau tip tradisional sahaja tanpa peratusan keberkesanan yang tinggi. Jadi, berjumpa dengan doktor adalah pilihan yang lebih baik jika anda dijangkiti penyakit tangan, kaki dan mulut.


8 Tip Makan Seorang Diri Tanpa Rasa Lonely, Lebih-Lebih Ketika #StayAtHome Ini!

Makan seorang diri atau bersendirian, merupakan antara perkara yang sering ingin dielakkan, terutamanya individu wanita, kerana tidak mahu dianggap sebagai seorang yang menyedihkan kerana tidak mempunyai teman ketika makan.

Namun, selaras dengan peredaran masa, makan sendirian tidak lagi dianggap sebagai sesuatu yang menyedihkan. Malah, makan secara sendirian boleh dikategorikan sebagai “
me time
“, iaitu sesuatu perkara yang dilakukan sebagai menghargai diri sendiri.

Berikut dikongsi beberapa tip untuk makan seorang diri terutamanya di tempat awam:

 Mulakan secara perlahan

Jika anda tidak pernah makan sendirian, jadi mulakan dengan sarapan atau minum kopi di kafe, sebelum anda cuba makan malam sendirian. Ia adalah untuk membiasakan diri anda dengan situasi bersendirian. Ini juga untuk mendapatkan keyakinan diri anda.

 Restoran

Cuba untuk memilih restoran atau kedai makan yang bukan menjadi tumpuan umum. Ini adalah buat individu yang baru pertama kali ingin mencuba makan secara sendiri. Seeloknya pilih waktu lenggang, sekurang-kurangnya, anda tidak perlu berebut tempat.

 Bawa buku, majalah

Buat mereka yang pertama kali ingin makan seorang diri, dicadangkan untuk anda membawa bersama sebarang buku, majalah atau mungkin novel untuk mengelakkan timbul sebarang kejanggalan. Anda mungkin hanya perlukan telefon pintar ataupun laptop dan wifi, memandangkan semuanya kini hanya di hujung jari.

 Fokus

Makan sendirian membolehkan anda untuk menumpukan tentang apa yang anda makan. Tiada perbualan, tidak perlu berkongsi atau tidak perlu bertolak ansur tentang apa yang ingin anda makan. Anda hanya perlu menikmati apa yang anda makan.

 Kekal solo

Anda mungkin akan terserempak dengan rakan anda ketika ingin makan sendirian di sebuah restoran. Sebolehnya jika anda dijemput untuk menyertai rakan anda, buat penolakan secara sopan dan katakan “Saya ingin menikmati makan secara sendirian, terima kasih.”

 Pilihan meja

Makan di tempat yang sesak atau menjadi pilihan ramai mungkin sedikit sebanyak mendatangkan rasa janggal pada diri anda. Jadi pilih meja yang sesuai dan tidak berdepan dengan khalayak. Bukan untuk meminggirkan diri tetapi sekadar untuk memberikan keselesaan pada anda.

 Pakaian bersesuaian

Pakaian yang tidak bersesuaian boleh menyebabkan anda menjadi tatapan umum. Jadi elakkan pakaian yang membuatkan anda menjadi perhatian. Tambahan pula, anda ke restoran untuk makan dan mengisi perut, bukan?

 Berhenti membuat andaian

Tidak perlu membebankan fikiran dengan merasakan individu lain yang berada di restoran sedang memerhatikan anda, kasihan anda. Mereka mungkin sedang sibuk melihat menu dan langsung tidak menghiraukan kehadiran anda. Jadi berhenti untuk fikir secara berlebihan, nikmati makanan anda.


Kulit Asia Dengan Melasma

Pernahkah anda memikirkan mengapa kulit Asia mempunyai lebih melasma berbanding daripada wanita dari negara lain di dunia? Dan terdapat cara untuk menyembuhkan simptom kulit ini?

Keadaan melasma dengan wanita Asia

Asia secara umumnya lebih mudah menghadapi masalah ini berbanding kaum lain. Ia lebih halus dan lebih mudah berparut. Salah satu masalah terbesar adalah dengan pigmentasi kulit, terutama dengan melasma. Melasma sangat biasa dalam kalangan wanita Asia.

Apabila anda mempunyai warna coklat di muka, pipi, dagu, dahi, ini bermakna anda mempunyai melasma. Ia biasanya berlaku semasa kehamilan dan selepas bersalin. Disebabkan itu, didapati banyak bahan pencerah dalam kosmetik Asia.

Kenapa ramai wanita Asia mempunyai melasma?

Mengikut beberapa kajian, ini mungkin disebabkan pengeluaran melanin di Asia. Melanin adalah pigmen kulit semula jadi yang melindungi kulit kita daripada kerosakan cahaya UV. Orang berkulit gelap menghasilkan lebih banyak melanin daripada orang kulit berkulit cerah. Apabila pengeluaran melanin meningkat (kerana ketidakseimbangan hormon), ini akan membawa kepada simptom melasma. Sudah tentu, dengan cuaca di Asia, kulit wanita Asia sebenarnya mempunyai lebih banyak masalah dengan gangguan pigmentasi seperti melasma dan hiperpigmentasi.

Bagaimanakah melasma dirawat?

Pada masa ini, masih tiada ubat untuk merawat melasma. Tetapi kita boleh mengurangkan simptom ini dengan menggunakan beberapa cara dengan penggunaan ubat-ubatan topikal tertentu yang berfungsi mencerahkan kulit.

Prosedur untuk melasma termasuk
chemical peel, microdermabrasion
 dan
dermabrasion
. Sekiranya tidak berkesan dalam ubat topikal, prosedur mungkin berjaya.

Petua berikut mungkin membantu anda menghadapi kesihatan melasma:

Makan makanan yang sihat: Ia penting untuk menyediakan buah-buahan dan sayur-sayuran untuk tubuh anda, kerana ia bukan sahaja mengekalkan keseluruhan kesihatan tetapi juga menjaga kulit, rambut dan kuku yang sihat.

Minum air yang mencukupi setiap hari untuk menyegarkan dan membuang toksin daripada tubuh anda.

Memakai pelindung matahari (SPF 30+ atau lebih), topi lebar dengan kemeja lengan panjang akan melindungi kulit anda dengan sempurna, tetapi ingat untuk hadkan aktiviti luar dari jam 10 pagi – 12 tengah hari.

Buatkan topeng (mask) dengan makanan boleh membantu kulit anda mengurangkan simptom melasma.

Cuba untuk berehat dan jangan stres kerana stres juga merupakan salah satu punca utama melasma dan penyakit lain.

Anda boleh menggunakan beberapa produk penjagaan kulit untuk memperbaiki keadaan kulit anda, tetapi minta nasihat dermatologi untuk untuk memastikan beberapa bahannya selamat untuk anda.

Tidak waxing: Ia boleh melegakan melasma oleh keradangan kulit. Pastikan anda berbincang dengan pakar dermatologi mengenai jenis penghapusan rambut lain yang mungkin sesuai untuk anda.

Kulit Asia lebih sensitif daripada kumpulan etnik lain. Untuk hidup dengannya, kita harus mempunyai pengetahuan asas mengenainya, berhati-hati dalam memilih produk penjagaan kulit dan sentiasa tenang.


Abses Gigi

Definisi

Apa itu Abses Gigi?

Abses gigi merupakan jangkitan yang sangat sakit berlaku pada akar gigi antara gusi dan gigi. Kebiasaannya ia berpunca daripada pereputan gigi yang teruk. Punca lain abses gigi ialah trauma pada gigi, seperti gigi tercabut atau terpecah, dan radang gusi atau penyakit gusi.

Masalah ini akan menyebabkan enamel gigi terbuka, dan membenarkan bakteria untuk menjangkiti bahagian tengah gigi (yang dipanggil sebagai pulpa). Jangkitan ini juga boleh merebak daripada akar gigi ke bahagian tulang yang menyokong gigi.

Apakah kebarangkalian Abses Gigi?

Sila berbincang dengan doktor anda untuk maklumat lanjut.

Simptom-simptom

Apakah simptom-simptom Abses Gigi?

Simptom lazim abses gigi ialah:

Demam

Sakit semasa mengunyah

Gigi sensitif kepada panas atau sejuk

Rasa pahit dalam mulut

Mulut berbau busuk

Kelenjar di leher membengkak

Rasa tidak selesa, rasa sakit

Gusi menjadi merah atau membengkak

Bengkak pada rahang atas atau bawah

Luka terbuka di bahagian dalam gusi

Jika pulpa di dalam akar gigi mati akibat jangkitan, sakit gigi akan terhenti. Tetapi, ini bukan bermakna jangkitan telah pulih; jangkitan masih aktif dan terus merebak dan merosakkan tisu. Jadi, jika anda mengalami mana-mana simptom yang disenaraikan, adalah penting untuk anda berjumpa dengan doktor gigi walaupun kesakitan itu semakin berkurang/hilang.

Terdapat beberapa simptom yang tidak disenaraikan di atas. Sila berunding dengan doktor sekiranya anda mempunyai sebarang persoalan berkaitan simptom yang anda alami.

Bila saya harus berjumpa doktor?

Jika anda mempunyai sebarang tanda atau simptom seperti yang dinyatakan di atas, atau sebarang persoalan, sila berunding dengan doktor anda. Setiap individu memberi tindak balas berbeza. Berbincang dengan doktor tentang rawatan anda adalah pilihan yang terbaik.

Punca

Apakah punca Abses Gigi?

Mulut anda dipenihi bakteria, yang akan menghasilkan lapisan melekit yang dipanggil plak.

Jika anda tidak membersihkan gigi, asid yang dihasilkan oleh bakteria di dalam plak boleh merosakkan gigi dan gusi anda, dan menyebabkan pereputan gigi atau penyakit gusi.

Abses gigi periferi berlaku apabila bakteria menyerang pulpa gigi – bahagian paling dalam gigi yang mengandungi saluran darah, tisu saraf dan tisu penghubung.

Bakteria memasuki melalui kaviti gigi atau serpihan atau keretakan pada gigi dan merebak ke dalam akar gigi. Jangkitan bakteria ini akan menyebabkan bengkak dan keradangan pada bahagian atas akar.

Faktor-faktor Risiko

Apakah yang meningkatkan risiko saya kepada
abses gigi
?

Terdapat banyak faktor risiko berlakunya abses gigi, antaranya ialah:

Tidak menjaga kebersihan gigi. Tidak menjaga kesihatan gigi dan gusi – seperti tidak memberus gigi dua kali sehari dan tidak melakukan
flossing –
boleh meningkatkan risiko pereputan gigi, penyakit gusi, abses gigi dan komplikasi mulut dan gigi yang lain.

Diet tinggi kandungan gula. Kerap mengambil makanan dan minuman yang tinggi kandungan gula seperti gula-gula dan soda, boleh menyumbang kepada gigi berlubang dan menyebabkan abses gigi.

Diagnosis dan Rawatan

Maklumat yang diberikan bukan pengganti untuk sebarang nasihat perubatan. SILA berunding dengan doktor anda untuk maklumat lanjut.

Bagaimana pesakit Abses Gigi didiagnosis?

Doktor gigi anda akan melakukan siasatan pada gigi anda menggunakan instumen pergigian. Jika anda mempunyai abses gigi, anda akan mengalami kesakitan semasa gigi anda disentuh dengan probe tersebut. Doktor gigi juga akan bertanya sama ada kesakitan itu semakin bertambah atau tidak semasa anda mengunyah atau munutup mulut anda dengan rapat. Tambahan, doktor gigi anda mengesyaki anda mempunyai abses gigi sekiranya gusi anda merah atau membengkak.

Doktor gigi juga akan mengambil X-ray untuk melihat hakisan tulang yang berlaku disekitar abses gigi tersebut.

Bagaimana pesakit Abses Gigi dirawat?

Strategi untuk menghapuskan jangkitan, memelihara gigi, dan mencegah komplikasi adalah gol utama rawatan pada abses gigi.

Untuk menghapuskan jangkitan, abses perlu dibuang. Abses ini perlu dibuang menggunakan prosedur terapi saluran akar. Pembedahan akar juga akan dilakukan untuk membuang tisu akar yang rosak selepas jangkitan dirawat. kemudian ,
crown
akan diletakkan pada gigi tersebut.

Gigi itu juga perlu dicabut, dan membolehkan pembuangan abses dilakukan melalui soket.

Akhir sekali, cara ketiga untuk membuang abses ialah membuat potongan pada tisu gusi yang membengkak.

Antibiotik dipreskrip untuk membantu melawan jangkitan. Untuk melegakan kesakitan dan rasa tidak selesa, bilas dengan air garam suam dan ambil ubat tahan sakit OTC (over-the-counter) seperti ibuprofen (seperti Advil atau Motrin).

Keradangan dan kesakitan akibat abses ini boleh dirawat dengan laser paras rendah; pesakit akan berasa lebih selesa untuk mendapat suntikan dengan cara yang kurang sakit.

Perubahan gaya hidup & rawatan sampingan

Apakah perubahan gaya hidup dan rawatan sampingan yang boleh saya ambil untuk menangani Abses Gigi?

Gaya hidup dan kaedah pengubatan sampingan berikut dapat membantu anda menangani abses gigi:

Bilas mulut anda dengan air garam suam

Ambil ubat tahan sakit OTC, seperti acetaminophen (Tylenol,dll) dan ibuprofen (Advil, Motrin IB, dll), seperti yang diperlukan.

Gunakan air minuman berflorida

Gosok gigi sekurang-kurangnya dua kali sehari dengan ubat gigi berflorida

Gunakan floss dental atau pembersih interdental untuk membersih antara gigi setiap hari

Tukar berus gigi anda setiap 3 ke 4 bulan, atau apabila berusnya rosak

Makan makanan yang sihat, hadkan pengambilan makanan manis dan snek antara waktu makan

Jumpa doktor gigi untuk pemeriksaan berkala dan pembersihan profesional

Gunakan antiseptik atau pembersih mulut berflorida untuk mendapat perlindungan tambahan melawan pereputan gigi.

Sekiranya anda mempunyai sebarang pertanyaan, sila berunding dengan doktor bagi memahami rawatan terbaik untuk anda.